title: Vítězslav Lavička

text: Tammikuussa 2004 Lavička palasi valmennustehtäviin FC Slovan Liberecin peräsimessä. Hänen johdollaan seura voitti Tšekin mestaruuden kaudella 2005/06. Hän sai urheilutoimittajien jakamana Rudolf Vytlačil -palkinnon parhaana jalkapallovalmentajana 2006 ja 2007. Hänet valittiin myös vuoden valmentajaksi 2006. Lavička jätti Liberecin kesällä 2007 ja siirtyi Tšekin alle 21-vuotiaiden jalkapallomaajoukkueen päävalmentajaksi. Hän jätti tehtävänsä jo kesällä 2008 ja palasi AC Sparta Prahan päävalmentajaksi. Hän erosi tehtävästään jo lokakuussa 2008 Spartan hävittyä paikallisvastusta SK Slavia Prahalle 4–1.


title: Vítězslav Lavička

text: Helmikuussa 2009 Lavička jatkoi valmennusuraansa Australian A-Leaguessa Sydney FC:n päävalmentajana. Tšekin johdolla Sydney voitti A-Leaguen runkosarjan ja mestaruusfinaalit kaudella 2009/10. Lavička valittiin liigan vuoden valmentajaksi ja häntä kehuttiin Sydneyn pelillisestä kehittämisestä. Kausi 2010/11 sujui seuralta kehnommin ja se jäi liigassa yhdeksänneksi. Aasian Mestarien liigassa Sydneyn tie katkesi lohkovaiheeseen. Kaudella 2011/12 Sydney sijoittui viidenneksi, mutta putosi mestaruuspudotuspelien avauskierroksella Wellington Phoenixille. Lavička oli ilmoittanut jo helmikuussa 2012 jättävänsä Sydneyn kauden jälkeen ja palaavansa perheensä luo Tšekkiin.


title: Vítězslav Lavička

text: Kesäkuussa 2012 Lavička palasi kolmannen kerran AC Sparta Prahan päävalmentajaksi. Lavičkan johdolla Sparta Praha palasi kaudella 2013/14 mestaruuskantaan voittamalla Tšekin liigan neljän vuoden tauon jälkeen. Lisäksi Sparta voitti Tšekin cupin ja supercupin. Kaudella 2014/15 Sparta ei menestynyt tavoitteiden mukaisesti, vaan putosi Mestarien liigasta jo karsinnoissa ja joutui kotimaan sarjassakin takaa-ajajaksi. Seurajohto erotti Lavičkan huhtikuussa 2015, kun Sparta oli viisi pistettä liigakärkeä perässä.


title: Vítězslav Lavička

text: Heinäkuussa 2015 Tšekin U21-maajoukkue palkkasi Lavičkan toistamiseen päävalmentajakseen.


title: Lavertajasirppimatkija

text: Lavertajasirppimatkija ("Toxostoma curvirostre") on matkijoiden heimoon kuuluva varpuslintu.


title: Lavertajasirppimatkija

text: Lavertajasirppimatkijaa tavataan Meksikossa ja Yhdysvaltain eteläosissa. Lajin kannankehitys on laskeva, mutta sen ei uskota olevan vaarassa, ja se on luokiteltu elinvoimaiseksi.


title: Maciej Bydliński

text: Maciej Bydliński (s. 11. maaliskuuta 1988) on puolalainen alppihiihtäjä, joka edustaa AZS-AWF Katowice -seuraa.


title: Maciej Bydliński

text: Val d’Isèren MM-kilpailuissa 2009 Bydliński sijoittui superalppiyhdistetyssä 23:nneksi ja supersuurpujottelussa 41:nneksi. Garmisch-Partenkirchenin MM-kilpailuissa 2011 hän ei saanut tulosta. Schladmingin MM-kilpailuissa 2013 Bydliński oli superalppiyhdistetyssä 16:s ja supersuurpujottelussa 40:s.


title: Maciej Bydliński

text: Alppihiihdon maailmancupissa Bydliński kilpaili ensimmäisen kerran Söldenin suurpujottelussa lokakuussa 2008. Ensimmäiset maailmancupin pisteensä hän saavutti Wengenin superalppiyhdistetyssä tammikuussa 2011 oltuaan 27:s. Kymmenen parhaan joukkoon hän sijoittui ensimmäisen kerran tammikuussa 2013 oltuaan yhdeksäs Kitzbühelin superalppiyhdistetyssä.


title: Kaliforniansirppimatkija

text: Kaliforniansirppimatkija ("Toxostoma redivivum") on matkijoiden heimoon kuuluva varpuslintu.


title: Kaliforniansirppimatkija

text: Kaliforniansirppimatkijaa tavataan Meksikon luoteisosissa ja Yhdysvaltain lounaisosissa. Lajin kannankehitys on laskeva, mutta sen ei uskota olevan vaarassa, ja se on luokiteltu elinvoimaiseksi.


title: Pajusirppimatkija

text: Pajusirppimatkija ("Toxostoma crissale") on matkijoiden heimoon kuuluva varpuslintu.


title: Pajusirppimatkija

text: Pajusirppimatkijaa tavataan Meksikossa ja Yhdysvaltain eteläosissa. Lajin kannankehitys on vakaa, ja se on luokiteltu elinvoimaiseksi.


title: Aavikkosirppimatkija

text: Aavikkosirppimatkija ("Toxostoma lecontei") on matkijoiden heimoon kuuluva varpuslintu.


title: Aavikkosirppimatkija

text: Aavikkosirppimatkijaa tavataan Meksikon luoteisosissa ja Yhdysvaltain lounaisosissa. Lajin kannankehitys on vakaa, ja se on luokiteltu elinvoimaiseksi.


title: Klára Křížová

text: Klára Křížová (s. 13. heinäkuuta 1989 Zlín) on tšekkiläinen alppihiihtäjä, joka edustaa LK Ski Zlín Charvátová -seuraa.


title: Klára Křížová

text: Val d’Isèren MM-kilpailuissa 2009 Křížová sijoittui superalppiyhdistetyssä ja supersuurpujottelussa 25:nneksi sekä syöksylaskussa 29:nneksi. Vancouverin olympialaisissa 2010 Křížová sijoittui supersuurpujottelussa 29:nneksi ja syöksylaskussa 37:nneksi. Garmisch-Partenkirchenin MM-kilpailuissa 2011 hän oli superalppiyhdistetyssä 24:s ja syöksylaskussa 28:s. Schladmingin MM-kilpailuissa 2013 Křížová oli syöksylaskussa 24:s ja supersuurpujottelussa 25:s. Sotšin olympialaisissa 2014 hän sijoittui supersuurpujottelussa 17:nneksi, superalppiyhdistetyssä 19:nneksi ja syöksylaskussa 21:nneksi.


title: Klára Křížová

text: Alppihiihdon maailmancupissa Křížová kilpaili ensimmäisen kerran Lake Louisen syöksylaskussa joulukuussa 2005. Ensimmäiset maailmancupin pisteensä hän saavutti St. Moritzin syöksylaskussa tammikuussa 2010 oltuaan 20:s. Se on toistaiseksi hänen paras sijoituksensa maailmancupissa.


title: Naamiomatkija

text: Naamiomatkija ("Melanotis hypoleucus") on matkijoiden heimoon kuuluva varpuslintu.


title: Naamiomatkija

text: Naamiomatkijaa tavataan Meksikossa, El Salvadorissa, Guatemalassa, Hondurasissa ja Nicaraguassa. Lajin kannaksi arvioidaan 20 000–49 999 yksilöä, ja se on luokiteltu elinvoimaiseksi.


title: Harmaakveekarimatkija

text: Harmaakveekarimatkija ("Cinclocerthia gutturalis") on matkijoiden heimoon kuuluva varpuslintu.


title: Harmaakveekarimatkija

text: Harmaakveekarimatkijaa tavataan Martiniquella ja Saint Lucialla. Lajia on kuvattu melko yleiseksi, ja sen kannankehitys on vakaa. Se on luokiteltu elinvoimaiseksi.


title: Maapallon villi tulevaisuus

text: Maapallon villi tulevaisuus on Claire Pyen kirjoittama nuortenkirja. Suomenkielinen käännös ilmestyi vuonna 2003, alkuteos "The wild world of the future" liittyi Animal Planetin sarjaan.


title: Artjom Bondarenko

text: Artjom Igorevitš Bondarenko (, s. 1. huhtikuuta 1986, Krasnojarsk Neuvostoliitto) on venäläinen hyökkääjänä pelaava jääpalloilija, joka edustaa Jenisei, Krasnojarskia.


title: Artjom Bondarenko

text: Seurajoukkueissa


title: Artjom Bondarenko

text: Maajoukkueessa


title: Martin Vráblík

text: Martin Vráblík (s. 4. heinäkuuta 1982 Vsetin) on tšekkiläinen alppihiihtäjä, joka edustaa SKI Klub Šumperk -seuraa.


title: Martin Vráblík

text: St. Moritzin MM-kilpailuissa 2003 Vráblík sijoittui syöksylaskussa 40:nneksi. Bormion MM-kilpailuissa 2005 hän oli pujottelussa 26:s. Torinon olympialaisissa 2006 hän sijoittui alppiyhdistetyssä 12:nneksi, pujottelussa 21:nneksi ja supersuurpujottelussa 38:nneksi. Åren MM-kilpailuissa 2007 sekä Val d’Isèren MM-kilpailuissa 2009 Vráblík jäi ilman tulosta. Vancouverin olympialaisissa 2010 hän sijoittui superalppiyhdistetyssä 31:nneksi. Garmisch-Partenkirchenin MM-kilpailuissa 2011 Vráblík sijoittui superalppiyhdistetyssä 17:nneksi. Schladmingin MM-kilpailuissa 2013 hän oli superalppiyhdistetyssä 15:s, syöksylaskussa 36:s ja supersuurpujottelussa 41:s. Sotšin olympialaisissa 2014 hän sijoittui superalppiyhdistetyssä 16:nneksi, suurpujottelussa 31:nneksi, supersuurpujottelussa 33:nneksi ja syöksylaskussa 35:nneksi.


title: Martin Vráblík

text: Alppihiihdon maailmancupissa Vráblík kilpaili ensimmäisen kerran Wengenin pujottelussa tammikuussa 2004. Ensimmäiset maailmancupin pisteensä hän saavutti Kvitfjellin superalppiyhdistetyssä maaliskuussa 2007 oltuaan 30:s. Parhaimmillaan hän on sijoittunut maailmancupissa kolme kertaa sijalle 23, joka kerta superalppiyhdistetyssä. Nämä sijoitukset hän saavutti Val d’Isèressa joulukuussa 2008, Sotšissa joulukuussa 2012 sekä Wengenissä tammikuussa 2014.


title: Abbas I (Egypti)

text: Abbas I (tunnettu myös nimillä Abbas Hilmi I ja Abbas pašša; 1813 Jedda, Arabian niemimaa – 13. heinäkuuta 1854 Banha) oli Egyptiä vuosina 1848–1854 hallinnut varakuningas.


title: Abbas I (Egypti)

text: Abbas I oli vanhin Egyptiä pitkään hallinneen Muhammad Alin pojanpojista. Hän sai toimia jo nuorena monissa korkeissa sotilas- ja hallintotehtävissä, kuten sotilaskomentajana Syyriassa. Hän tuli varakuninkaaksi vain neljä kuukautta hallinneen setänsä Ibrahim paššan kuoltua marraskuussa 1848. Siinä missä Muhammad Ali oli toteuttanut Egyptissä suuria uudistuksia, Abbas oli vanhoillinen ja laiminlöi edeltäjänsä työn jatkamisen. Hän sulki monia oppilaitoksia ja tehtaita, supisti armeijaa ja keskeytti padonrakennustyöt Niilin suistolla. Myönteisenä seurauksena valtion toimintojen supistamisesta oli tosin talonpoikien verotuksen aleneminen ja pakkotyön väheneminen. Lisäksi joitain teitä parannettiin ja valtion kauppamonopolit kiellettiin. Abbas vastusti myös Ottomaanien valtakunnassa toteutettuja niin sanottuja tanzimat-reformeja, mutta pysyi kuitenkin lojaalina valtakunnalle ja lähetti egyptiläisiä joukkoja turkkilaisten avuksi Krimille Krimin sodassa vuonna 1853.


title: Abbas I (Egypti)

text: Abbas torjui ranskalaisten ehdotuksen Suezin kanavan rakentamisesta, mutta salli brittien rakentaa vuosina 1851–1856 rautatien Kairosta Aleksandriaan. Tämä merkitsi käännöstä Egyptin politiikassa, kun Muhammad Alin aikana suurta vaikutusvaltaa nauttineet ranskalaiset työnnettiin sivuun. Abbas nojasi britteihin, koska heidän tuellaan hänen oli helpompi vastustaa turkkilaisten puuttumista Egyptin sisäisiin asioihin.


title: Abbas I (Egypti)

text: Henkilönä Abbasia on kuvailtu itsekeskeiseksi, julmaksi ja vetäytyväksi. Hän eli eristäytynyttä elämää palatsissaan Banhassa, josta hänet löydettiin ylättäen kuolleena heinäkuussa 1854. Viralliseksi kuolinsyyksi merkittiin halvauskohtaus, mutta yleisen käsityksen mukaan hän kuoli palvelijoidensa kuristamana. Abbasia seurasi hallitsijana hänen setänsä Said pašša.


title: Markus Eisenbichler

text: Markus Eisenbichler (s. 3. huhtikuuta 1991) on saksalainen mäkihyppääjä, joka edustaa seuratasolla TSV Siegsdorf -seuraa.


title: Markus Eisenbichler

text: Eisenbichler kilpaili maailmancupissa ensimmäisen kerran Oberstdorfin suurmäen kilpailussa joulukuussa 2011 sijoittuen 30:nneksi. Kymmenen parhaan joukkoon hän sijoittui ensimmäisen kerran tammikuussa 2014 oltuaan kahdeksas Sapporon molemmissa suurmäen kilpailuissa. Ensimmäisen palkintosijansa hän saavutti Lillehammerissa joulukuussa 2016 sijoituttuaan kolmanneksi. Lisäksi hän on sijoittunut kolmanneksi Oslossa sekä Planicassa maaliskuussa 2017 ja toiseksi Lahdessa maaliskuussa 2018, Oberstdorfissa joulukuussa 2018 sekä Garmisch-Partenkirchenissä tammikuussa 2019.


title: Markus Eisenbichler

text: Eisenbichler on sijoittunut Keski-Euroopan mäkiviikon kokonaiskilpailussa toiseksi kaudella 2018–2019, seitsemänneksi kausilla 2016–2017 ja 2017–2018 sekä maailmancupissa kahdeksanneksi kaudella 2016–2017 ja kymmenenneksi 2017–2018. Saksan joukkueessa hän on ollut voittamassa kolmea joukkuekisaa, Klingenthalissa marraskuussa 2014, Zakopanessa tammikuussa 2017 ja Lahdessa maaliskuussa 2018.


title: Markus Eisenbichler

text: Falunin MM-kilpailuissa 2015 hän sijoittui suurmäessä kymmenenneksi. Lahdessa 2017 hän saavutti normaalimäen MM-pronssia, mikä oli hänen ensimmäinen arvokisamitalinsa. Sekajoukkuekilpailussa hän voitti kultaa. Suurmäessä hän oli kolmastoista. Lentomäen MM-kilpailuissa Oberstdorfissa 2018 hän sijoittui 11:nneksi. Pyeongchangin olympialaisissa 2018 hän oli normaalimäessä kahdeksas ja suurmäessä neljästoista.


title: Abbas pašša

text: Abbas pašša voi tarkoittaa seuraavia henkilöitä:


title: Kylmäketju

text: Kylmäketjulla tarkoitetaan elintarvikkeiden kuljettamista ja säilyttämistä niin, että ne pidetään koko ajan tiettyjä lämpötilarajoja kylmemmässä tilassa. Mm. lihan tuoreus pyritään takaamaan katkeamattomalla kylmäketjulla, joka alkaa teurastamolta ja päättyy kuluttajan jääkaappiin. Kylmäketjussa lihan lämpötila ei saa lain mukaan nousta missään vaiheessa yli 6–7 °C. Tässä lämpötilassa esimerkiksi jauhelihan sisältämä mikrobimäärä kaksinkertaistuu noin kuudessa tunnissa, joten käytännössä suositellaankin selvästi alempia säilytyslämpötiloja (2–4 °C).


title: Robert Hrgota

text: Robert Hrgota (s. 2. elokuuta 1988 Celje) on slovenialainen mäkihyppääjä, joka edustaa SSK Velenje -seuraa.


title: Robert Hrgota

text: Nuorten MM-kilpailuissa 2006 Hrgota saavutti hopeaa ja vuonna 2007 kultaa joukkuekilpailussa. Liberecin MM-kilpailuissa 2009 Hrgota sijoittui normaalimäen kilpailussa 22:nneksi ja joukkuekilpailussa seitsemänneksi. Lentomäen maailmanmestaruuskilpailuissa vuonna 2010 hän oli henkilökohtaisessa kilpailussa 30:s ja joukkuekilpailussa kuudes.


title: Robert Hrgota

text: Hrgota kilpaili maailmancupissa ensimmäisen kerran Titisee-Neustadtin suurmäen kilpailussa helmikuussa 2007 sijoittuen 45:nneksi. Maailmancupin pisteille hän pääsi ensimmäisen kerran Oberstdorfin lentomäkikilpailussa helmikuussa 2009 oltuaan 27:s. Hänen paras sijoituksensa maailmancupin henkilökohtaisissa kilpailuissa on 18:s sija, jonka hän saavutti Sapporon suurmäen kilpailussa tammikuussa 2014.


title: Tom Niinimäki

text: Tom Niinimäki (s. 25. heinäkuuta 1982) on suomalainen vapaaottelija. Hän on kotoisin Turusta ja 175 cm pitkä.


title: Tom Niinimäki

text:
Hän nousi vapaaottelumaailman huipulle UFC-sarjaan 31-vuotiaana vuonna 2013. Ensimmäisessä ottelussaan hän voitti brasilialaisen Rani Yahyan. Tätä ennen hän oli ammattilaisurallaan voittanut 20 ottelua.
Kahdessa seuraavassa UFC-ottelussa hän kuitenkin kärsi kummassakin tappiot, 31. toukokuuta 2014 ruotsalaista Niklas Bäckströmiä vastaan ja 23. elokuuta 2014 amerikkalaista Chas Skellyä vastaan.


title: Eteläamerikankorallikäärme

text: Eteläamerikankorallikäärme ("Micrurus lemniscatus") on myrkkytarhakäärmeiden heimoon kuuluva laji. Se liikkuu öisin.


title: Eteläamerikankorallikäärme

text: Yksilön pituus on 0,7–1,4 metriä. Sillä on mustalla pohjalla valkoisia ja punaisia raitoja.


title: Eteläamerikankorallikäärme

text: Eteläamerikankorallikäärmettä tavataan Etelä-Amerikan pohjoisosassa. Sitä esiintyy metsien jokivarsilla ja savanneilla.


title: Eteläamerikankorallikäärme

text: Munia on 5–6.


title: Eteläamerikankorallikäärme

text: Käärme syö muita matelijoita, sammakkoeläimiä ja kaloja.


title: Kaavin Kivi

text: Kaavin Kivi Oy on suomalainen kivituotteiden valmistaja. Yritys valmistaa mm. hautakiviä ja kiviveistoksia. Kaavin Kivellä on tuotantolaitokset Kaavilla ja Ylöjärvellä. Yrityksen aputoiminimi on Kivilähde.


title: Kaavin Kivi

text: Kaavin Kivi aloitti toimintansa 1989. Kaavin kunta rakensi yritykselle uudet tuotantotilat 1991. Muutamassa vuodessa Kaavin Kiven tuotanto kasvoi nopeasti. Nykyiset tuotantotilat otettiin käyttöön 1995.


title: Kaavin Kivi

text: 2012 Kaavin Kivi osti Ylöjärven Kivilähteentieltä tontin uutta tehdasta varten. Kyseisellä tontilla sijaitsi aikanaan kivillä reunustettu lähde, josta tie on saanut nimensä. Kivilähde rekisteröitiin Kaavin Kiven aputoiminimeksi. Samalla kivitasoja valmistanut tytäryhtiö sulautettiin emoyhtiöön saman nimen ja logon alle. Yrityksen nykyinen logo kuvaa lähteestä heijastuvaa kiveä.


title: Kaavin Kivi

text: Ylöjärvellä sijaitsevat tuotantotilat ovat painottuneet kivitasotuotantoon. Ylöjärvellä tehdään myös hautamuistokivien uustuotantoa niiden kunnostustöiden ja lisäkaiverrusten ohella.


title: Kaavin Kivi

text: Kaavin Kivi on saanut nimensä sijaintinsa lisäksi kivikautisesta työvälineestä, kaavinkivestä, jota käytettiin mm. nahan kaavintaan ja pienissä kaiverrustöissä.


title: Kaavin Kivi

text: 2015 Savon Yrittäjät myönsi Kaavin Kivi Oy:lle maakunnallisen yrittäjäpalkinnon.


title: Kaavin Kivi

text: Kaavin Kivi on Suomen suurin hautamuistomerkkien valmistaja. Yritys on valmistanut (2015) jo noin 37 000 hautamuistomerkkiä sekä kymmeniä veistoksia ja muistomerkkejä mm. seurakunnille. Yritys valmistaa myös kivitasoja sekä piha- ja sisustuskiviä.


title: Kaavin Kivi

text: Kaavin Kiven pääraaka-aine on kotimainen kivi. Yritys louhii viininpunaista kivilaatua Rautavaaralta, tummanvihreää kivilaatua Kiuruvedeltä sekä harmaansävyistä kivilaatua Varpaisjärveltä. Vuosittain yritys käyttää raakakiveä noin 500 kuutiota.


title: Kaavin Kivi

text: Kaavin Kivi louhii kalliota sekä jalostaa kiveä koneilla, jotka ovat yrityksen mukaan ympäristöystävällisiä. Muistomerkkituotannosta ylimääräiseksi jäävä kivi jalostetaan tai käytetään hyväksi ympäristörakentamisessa.


title: Kaavin Kivi

text: Kaavin Kiven päämarkkina-alue on Suomi jossa markkinaosuus on 15-18 %. Yritys on markkinajohtaja päätoimialallaan. Kaavin Kivi on (2015) Suomen kovan kiven jalostusyrityksistä toiseksi suurin. Kaavin Kivi myy raakakiveä myös Ruotsiin.


title: Irina Avvakumova

text: Irina Andrejevna Avvakumova (, o.s. Taktajeva, , s. 14. syyskuuta 1991 Moskova, Venäjän SFNT) on venäläinen mäkihyppääjä.


title: Irina Avvakumova

text: Avvakumova sijoittui Val di Fiemmen MM-kilpailuissa 2013 13:nneksi, Sotšin olympialaisissa 2014 16:nneksi, Falunissa 2015 11:nneksi, Lahden MM-kilpailuissa 2017 12:nneksi ja Pyeongchangin olympialaisissa 2018 neljänneksi. Hän saavutti universiadeissa 2013 kultaa joukkuekilpailussa ja pronssia henkilökohtaisessa kilpailussa. Universiadeissa 2015 hän voitti sekä henkilökohtaisen että joukkuekilpailun.


title: Irina Avvakumova

text: Avvakumova sai ensimmäiset maailmancupin pisteensä oltuaan neljästoista Hinzenbachissa helmikuussa 2012. Ensimmäiset palkintosijansa hän saavutti oltuaan samalla paikkakunnalla kolmas ja toinen joulukuussa 2013. Hän oli samalla kaudella Tšaikovskissa ensin kolmas ja saavutti toisessa kilpailussa uransa ensimmäisen maailmancupvoiton 4. tammikuuta 2014. Sapporon molemmissa kilpailuissa hän sijoittui kolmanneksi. Maailmancupin kokonaispisteissä hän oli kaudella 2013–2014 neljäs. Seuraavalla kaudella hän oli toinen Zaōssa. Helmikuussa 2016 hän sijoittui Oslon suurmäen kilpailussa kolmanneksi. Maailmancupkauden 2015–2016 kokonaiskilpailussa hän oli seitsemäs. Tammikuussa 2017 hän oli Oberstdorfin suurmäen kilpailuissa toinen ja kolmas sekä kerran kolmas Zaōssa. Maailmancupin kokonaispisteissä hän sijoittui yhdeksänneksi. Tammikuussa 2018 hän oli kerran kolmas Zaōssa. Kauden 2017–2018 kokonaiskilpailussa hän sijoittui viidenneksi.


title: Irina Avvakumova

text: Avvakumova voitti Continental Cupin kokonaiskilpailun kaudella 2012–2013. Hän voitti kolme kilpailua Örnsköldsvikissä maaliskuussa 2013.


title: Saksan vallankumous

text: Saksan vallankumouksella voidaan tarkoittaa:


title: Aljaksandra Herasimenja

text: Aljaksandra Herasimenja (, ; s. 31. joulukuuta 1985 Minsk Valko-Venäjä) on valkovenäläinen uimari, maailmanmestari ja olympiamitalisti. Seuratasolla Herasimenja edustaa RTsFVS Minskiä. Hän voitti Lontoon olympialaisissa vuonna 2012 kaksi hopeaa; 50 metrin vapaauinnissa sekä 100 metrin vapaauinnissa. Rio de Janeiron olympialaisissa 2016 hän sai 50 metrin vapaauinnissa pronssia.


title: Aljaksandra Herasimenja

text: Herasimenja jakoi 100 metrin vapaauinnin maailmanmestaruuden Jeanette Ottesenin kanssa Shanghaissa 2011 ajalla 53,45. Hän sai 50 metrin selkäuinnissa hopeaa Melbournen MM-kilpailuissa 2007 ja pronssia Budapestissa 2017 . Hän voitti lyhyen radan maailmanmestaruuden 50 metrin vapaauinnissa Istanbulissa 2012. Hän on voittanut Euroopan-mestaruuden pitkällä radalla 50 metrin selkäuinnissa Budapestissa 2010 ja lyhyellä radalla 50 metrin vapaauinnissa Chartres'ssa 2012. Hän on saavuttanut lisäksi useita muita EM-mitaleja.


title: Ibrahim pašša (Egypti)

text: Ibrahim pašša (1789 Kavalla, Rumelia (nyk. Kreikassa) – 10. marraskuuta 1848 Kairo) oli Egyptin käskynhaltija Muhammad Alin vanhin poika ja sotapäällikkö. Hän soti menestyksekkäästi turkkilaisia vastaan kahdessa sodassa ja toimi 1833–1840 miehittämänsä Syyrian kuvernöörinä. Ibrahim oli myös isänsä seuraajana muutaman kuukauden ajan ennen omaa kuolemaansa vuonna 1848.


title: Ibrahim pašša (Egypti)

text:
Ibrahim oli Muhammad Alin poika tai adoptiopoika. Hänestä tuli 1805 Kairon kuvernööri ja vuosina 1816–1818 hän komensi armeijaa, joka kukisti wahhabiittien kapinan Arabiassa. Vuosina 1821–1822 hän soti Sudanissa ja auttoi sen jälkeen Egyptin armeijan modernisoinnissa eurooppalaisen mallin mukaisesti. Kun Turkin sulttaani Mahmud II vuonna 1824 pyysi Egyptin apua kapinoivien kreikkalaisten kukistamisessa, Ibrahim lähetettiin armeijoineen Kreikkaan. Hän valtasi joukkoineen Morean eli Peloponnesoksen niemimaan, mutta joutui lopulta vuonna 1828 perääntymään kohdattuaan kreikkalaisten avuksi tulleet yhtyneet brittiläis-ranskalais-venäläiset joukot.
Vuonna 1831 Muhammad Alin ja Turkin sulttaanin välille syntyi konflikti, jolloin Ibrahim lähetettiin egyptiläisen armeijan kanssa Syyriaan kohtaamaan turkkilaiset. Hän löi nämä Homsissa, Bailanin solassa sekä joulukuussa 1832 ratkaisevassa Konyan taistelussa. Toukokuussa 1833 hän saneli turkkilaisille Kütahyan rauhanehdot, joissa Syyria ja Adana liitettiin Egyptiin. Ibrahimista tuli näiden voittomaiden kuvernööri. Syyrian kuvernöörinä hän pyrki korvaamaan vanhan feodaalihallinnon uudenaikaisemmalla, mutta kohtasi vastarintaa ankarien otteidensa vuoksi ja joutui kukistamaan turkkilaisen lietsoman kapinayrityksen. Vuonna 1839 turkkilaiset yrittivät vallata Syyrian takaisin, jolloin Ibrahim saavutti suurimman voittonsa lyödessään hyökkääjän täydellisesti Nizipin taistelussa 24. kesäkuuta 1839. Euroopan suurvallat kuitenkin puuttuivat tapahtumiin Turkin eduksi ja heinäkuussa 1840 solmitussa Lontoon sopimuksessa Egypti joutui luopumaan Syyriasta ja Adanasta sillä ehdolla, että Turkki tunnusti Muhammad Alin dynastian Egyptissä. Britannian ja Itävallan laivastojen uhatessa Ibrahimin joukkoja Syyriassa hän joutui evakuoimaan ne talven 1840–1841 aikana.


title: Ibrahim pašša (Egypti)

text: Muhammad Alin henkisen kunnon heikennyttyä Ibrahimista tuli hänen seuraajansa vuonna 1848, ja tuon vuoden heinäkuussa hän sai myös Ottomaanien valtakunnan tunnustuksen käskynhaltijuudelleen. Hän ehti kuitenkin hallita vain muutaman kuukauden ennen omaa kuolemaansa. Hänen seuraajakseen tuli hänen veljenpoikansa Abbas I. Ibrahimin poika Ismail pašša toimi sijaishallitsijana 1863–1879.


title: Dmitri Zavidovski

text: Dmitri Aleksandrovitš Zavidovski (, s. 25. lokakuuta 1981 Krasnojarsk, Neuvostoliitto) on kazakstanilainen jääpalloilija, pelipaikaltaan hyökkääjä. Hän edustaa Krasnojarskin Jeniseitä.


title: Dmitri Zavidovski

text:
Zavidovskin kasvattajaseura on Krasnojarskin Jenisei. Sen jälkeen hän on pelannut Venäjän mestaruussarjaa Pervouralskin Uralski Trubnikissa ja Kemerovon Kuzbassissa. Sen jälkeen kaudesta 2011 lähtien hän on pelannut Jeniseissä.
Zavidovski edusti kaudella 2003–2004 Venäjän 2-maajoukkuetta. Koska entisen Neuvostoliiton seuraajavaltioilla on yhteinen menneisyys, toisen seuraajavaltion passin saaminen oli Zavidovskille mahdollista. Niinpä hänellä on Venäjän kansalaisuuden lisäksi myös Kazakstanin kansalaisuus ja pystyi näin edustamaan kaudesta 2005–06 lähtien Kazakstania. Hän on ollut voittamassa kolme pronssia.


title: Dmitri Zavidovski

text: Seurajoukkueissa


title: Dmitri Zavidovski

text: Maajoukkueessa


title: Gianina Ernst

text: Gianina Ernst (s. 31. joulukuuta 1998) on saksalainen mäkihyppääjä.


title: Gianina Ernst

text: Ernst saavutti nuorten MM-kilpailuissa kultaa joukkuekilpailussa 2015 ja 2017 sekä hopeaa sekajoukkuekilpailussa 2017. Hän oli 28:s Sotšin olympialaisissa 2014 ja 25:s Lahden MM-kilpailuissa 2017.


title: Gianina Ernst

text: Ernst sijoittui jaetulle toiselle sijalle uransa ensimmäisessä maailmancupin osakilpailussa Lillehammerissa joulukuussa 2013. Se on toistaiseksi hänen ainoa palkintosijansa maailmancupissa. Continental Cupin osakilpailussa hän on parhaimmillaan sijoittunut kolmanneksi.


title: M12 (Valko-Venäjä)

text: Valtatie M12 () on 52 kilometriä pitkä valtatieosuus Valko-Venäjän Brestin alueella. Se muodostaa yhteyden M1-valtatieltä Ukrainan luoteisrajalle saakka. Valtatie M12 muodostaa osan eurooppatietä .


title: M12 (Valko-Venäjä)

text: Valtatie alkaa Kobrynin kaupungin eteläpuolitse ohittavan valtatie M1:n liittymästä. Valtatie M12 kulkee aluksi etelälounaaseen noin 37 kilometriä (Kobrynin keskustasta 41 km) kohti Malarytan pikkukaupunkia. Runsas 10 kilometriä ennen Malarytaa valtatieyhteys siirtyy risteyksessä kansallisen (kanta)tien R17 jatkona kaakkoon, Ukrainan rajalle johtavalle tieuralle. Valtatie M12 jatkaa 15 kilometriä kaakkoon ja päättyy Valko-VenäjänMokranyn raja-asemalle (). Ukrainan puolella eurooppatie E85 jatkaa Kovelin suuntaan valtatienä . Ukrainan puoleisen rajapisteen nimi on Domanove (, ).


title: M12 (Valko-Venäjä)

text: Kansallinen valtatie M11 oli vielä 2014 alussa BelToll-järjestelmän kuulumaton, tietulleista vapaa maantie valtateiden M8, M10 ja M11 tapaan.


title: Andrei Rybakov

text: Andrei Rybakov (, 4. maaliskuuta 1982 Mahiljou Valko-Venäjä) on valkovenäläinen painonnostaja ja olympiamitalisti. Seuratasolla Rybakov edustaa BSKP Mahilyowia. Hän on edustanut maataan olympiatasolla kolme kertaa ja ollut mitaleilla painonnoston 85 kilon sarjassa kahdesti. Ateenassa 2004 ja Pekingissä 2008 saavutuksina olivat hopeiset mitalit.


title: Bigna Windmüller

text: Bigna Windmüller (s. 27. helmikuuta 1991 Meride, Sveitsi) on sveitsiläinen uransa lopettanut mäkihyppääjä. Seuratasolla hän edusti SSC Toggenburg -seuraa.


title: Bigna Windmüller

text: Windmüller sijoittui 14:nneksi Liberecin MM-kilpailuissa 2009 ja neljänneksi nuorten MM-kilpailuissa Hinterzartenissa 2010. Ensimmäisessä henkilökohtaisessa maailmancupin kilpailussaan Lillehammerissa marraskuussa 2012 hän oli 27:s. Kymmenen parhaan joukkoon hän sijoittui ensimmäisen kerran oltuaan kuudes Zaōssa tammikuussa 2014. Ainoan palkintosijansa hän saavutti seuraavana päivänä oltuaan Zaōn toisessa kilpailussa kolmas. Continental Cupin kilpailuissa hän sijoittui kerran toiseksi ja kaksi kertaa kolmanneksi.


title: Bigna Windmüller

text: Maaliskuussa 2014 Windmüller ilmoitti lopettavansa kilpauransa keskittyäkseen opintoihinsa. Myös hänen Sabrina -sisko on mäkihyppääjä.


title: Olov Englund

text: Olov Englund (s. 5. maaliskuuta 1983) on ruotsalainen jääpalloilija. Hän edustaa Ruotsin Elitserienissä pelaavaa Kalix Bandyä. Ruotsin maajoukkueessa hän on pelannut vuodesta 2006.


title: Olov Englund

text: Englund on pelannut kahdeksat MM-kisat vuosina 2007–2013 ja on saavuttanut niissä kolme maailmanmestaruutta (2009, 2010, 2012). Kaikkiaan hän on pelannut 49 MM-ottelua ja tehnyt niissä kaksi maalia. Maaotteluita on kertynyt kaikkiaan 73 ennen vuoden 2014 MM-kisoja.


title: Olov Englund

text: Maajoukkueessa


title: Olov Englund

text: Seurajoukkueissa


title: Kielin matruusikapina

text: Kielin matruusikapina () oli Saksan avomerilaivastossa 3. marraskuuta 1918 alkanut matruusien kapina, joka johti Saksan vuoden 1918 vallankumoukseen ja sitä kautta maan tasavallaksi julistamiseen.


title: Kielin matruusikapina

text: Skagerrakin taistelun jälkeen Saksan keisarikunnan laivaston lippulaivat oli määrätty passiiviseen palvelukseen satamissa. Useat upseerit ja miehistön jäsenet olivat vapaaehtoisesti siirtyneet palvelemaan sukellusveneille ja kevyemmille aluksille, sillä niillä oli vielä käyttöä sodassa. Taistelulaivojen vaatimien jäljelle jääneiden miehistön jäsenten moraali ja kuri laski väistämättömästi. 2. elokuuta 1917 noin 350 taistelulaiva "Prinzregent Luitpoldin" mieshistön jäsentä esitti protestin Wilhelmshavenissa. Kaksi protestin johtajaa teloitettiin ja muut vangittiin. Seuraavina kuukausina useat taistelulaivojen miehistöt perustivat salaisia neuvostoja.


title: Kielin matruusikapina

text: Keisarillisen laivaston komento amiraali Franz von Hipperin komennossa alkoi, ilman lupaa, suunnitella laivaston lähettämistä viimeiseen taisteluun Englannin kanaalissa. Laivastokäsky 24. lokakuuta 1918 ja sitä varten tehdyt valmistelut saivat sotaan väsyneet ja huonosta moraalista kärsivät matruusit kapinoimaan. Kapinoivilla matruuseilla ei ollut aikomusta tulla turhaan uhratuiksi sodan viime hetkillä. He myös uskoivat uuden rauhaa etsivän demokraattisen hallituksen uskottavuuden romahtavan, mikäli laivasto suorittaisi hyökkäyksen.


title: Kielin matruusikapina

text: Saksan avomerilaivasto oli ankkuroitunut Wilhelmshaveniin odottamaan suunniteltua taistelua. Lokakuun 29. ja 30. välisenä yönä joitakin matruuseja kieltäytyi noudattamasta käskyjä. Kolmannen laivueen kolmen laivan miehistöt kieltäytyivät nostamasta ankkuria, kun taas osa ensimmäisen laivueen taistelulaivojen "SMS Thüringenin" ja "SMS Helgolandin" miehistöistä sitoutui suoranaiseen kapinaan ja sabotaasiin laivoilla. Seuraavana päivänä joitain torpedoveneitä suuntasi tykkinsä näitä laivoja kohti ja sai kapinoijat antautumaan ilman vastarintaa.


title: Kielin matruusikapina

text: Tämän seurauksena laivaston komennon oli kuitenkin luovuttava hyökkäyssuunnitelmistaan, sillä laivojen miehistöjen lojaaliuteen ei voitu enää luottaa. Kolmas laivue määrättiin palaamaan Kieliin.


title: Kielin matruusikapina

text: Laivueen komentaja vara-amiraali suoritti taistelulaivoilla manuuverin Heligoland Bightissa. Kun se ”toimi täydellisesti”, hän uskoi jälleen omaavansa miehistön kunnioituksen. Kielin kanavassa hän määräsi 47 "SMS Markgrafin" miehistön jäsentä vangittavaksi ja vietäväksi Arrestanstaltin vankilaan ja Fort Herwarthiin. Satamassa matruusit ja lämmittäjät pyrkimät estämään aluksia lähtemästä satamasta, tarkoituksenaan vapauttaa vangitut toverinsa. Noin 250 miehistön jäsentä tapasi 1. marraskuuta Kielin "liiton talolla". Miehistön upseereille lähettämiä valtuuskuntia ei kuitenkaan kuunneltu. Tämän seurauksena matruusit lähestyivät sekä Itsenäistä sosiaalidemokraattista puoluetta, että Sosiaalidemokraattista puoluetta. Tämän seurauksena poliisi sulki kokouksiin käytetyn talon, johtaen vielä suurempaan ulkoilmakokoontumiseen 2. marraskuuta.


title: Kielin matruusikapina

text: Matruusi Karl Arteltin ja satamatyöntekijä Lothar Poppin johtamina matruusit järjestivät vielä suuremman kokouksen 3. marraskuuta. Tähän kokoukseen osallistui iltapäivällä useita tuhansia ihmisiä, myös työväestön edustajia. Tunnuslauseella "Frieden und Brot" ("rauhaa ja leipää") osoitettiin, että matruusit ja työntekijät eivät vaatineet pelkästään vangittujen vapauttamista, vaan myös sodan lopettamista ja ruuan jakelun parantamista. Lopulta mellakoijat tukivat Karl Arteltin vaatimuksia vangittujen vapauttamiseksi ja siirtyivät vankilan suuntaan. Aliluutnantti Steinhäuser oli saanut käskyn pysäyttää mellakoitsijat ja määrännyt ampumaan varoituslaukauksia kohti mellakoitsijoita. Tämän seurauksena 7 kuoli ja 29 haavoittui vakavasti, myös osa mielenosoittajista avasi tulen. Steinhäuser haavoittui vakavasti kiväärinlaukauksista, mutta ei kuollut. Tapahtuman jälkeen mielenosoittajat hajaantuivat ja Steinhäuserin partio vetäytyi.


title: Kielin matruusikapina

text: Joukon hajaantumisen jälkeen mielenosoitus muuttui yleiseksi kapinaksi. Aamulla 4. marraskuuta kapinoitsijoiden joukot liikkuivat kaupungin läpi. Matruusit Kielin pohjoisosan suurilla kasarmeilla kieltäytyivät kuuntelemasta upseereita. Karl Artelt järjesti ensimmäisen sotilaiden neuvoston, jonka jälkeen niitä järjestettiin useita. Laivastotukikohdan johtajan Wilhelm Souchonin suostui neuvottelemaan, minkä jälkeen vangitut matruusit vapautettiin.


title: Kielin matruusikapina

text: Kapinoitsijat ottivat julkisia ja sotilasrakennuksia haltuunsa, kun taas useita sotilasjoukkoja, vastoin Souchonin lupausta, lähestyi kumotakseen kapinan. Kapinoitsijat pysäyttivät sotilasjoukot, jotka joko perääntyivät, tai liittyivät osaksi kapinaa. Lokakuun neljännen iltaan mennessä kaupunki oli arviolta 40 000 kapinoitsijan hallussa. Samana iltana matruusien ja työväen edustajat perustivat sekä sotilaiden-, että työväen neuvostot. Sotilaiden neuvosto julkaisi neljätoista kohtaisen päätöslauselman ("Die 14 Kieler Punkte").


title: Kielin matruusikapina

text:
Päätöslauselman vaatimukset:
Nämä vaatimukset olivat sotilaiden neuvoston käskyt ja koskivat jokaista kapinaan osallistunutta sotilashenkilöä.


title: Kielin matruusikapina

text: Samana iltana SPD:n deputantti Gustav Noske saapui Kieliin ja sai innokkaan vastaanoton, vaikka hän oli saanut käskyn uudelta hallitukselta tuoda kapina hallintaan. Hän valitutti itsensä sotilaiden neuvoston puheenjohtajaksi. Joitain päiviä myöhemmin hän otti haltuunsa kuvernöörin postitoimiston, kun taas Lothar Popp nousi sotilaiden neuvoston puheenjohtajaksi. Seuraavina viikkoina Nosken onnistui vähentää Kielissä olevien neuvostojen valtaa, mutta hän ei kyennyt estämään kapinan leviämistä vallankumoukseksi ympäri Saksaa, sillä tapahtumat olivat saaneet jo suuremman mittakaavan, kun työläiset liittyivät siihen eri kaupungeissa.


title: Arman ja viimeinen ristiretki

text: Arman ja viimeinen ristiretki on Jim-kanavalla esitetty Armanin Maailma -tuotantoyhtiön realityohjelma, jonka ovat luoneet Arman Alizad ja Tuukka Tiensuu. Alizad juontaa ja toimittaa ohjelmaa, Tiensuu toimii ohjaajana. Ensimmäinen kausi esitettiin syksyllä 2013 ja se saavutti suurta suosiota. Ohjelma voitti vuoden 2013 Kultainen Venla -gaalassa kaksi palkintoa, toisen voitti itse ohjelma parhaana realitynä ja toisen Arman Alizad parhaana esiintyjänä.


title: Arman ja viimeinen ristiretki

text: "Arman ja viimeinen ristiretki" on dokumentaarinen realityohjelma, jossa Alizad yhdessä ohjaaja-kuvaaja Tuukka Tiensuun kanssa matkustaa kahdeksaan valtioon ympäri maailman, tutustumaan maiden kulttuuriin ja ihmisten elämäntapoihin. Alizad ja Tiensuu tekevät kymmenen päivän mittaisen matkan jokaiseen maahan, yrittäen päästä 10 päivän ajaksi osaksi jotain yhteisöä, ryhmää, heimoa tai ympäristöä. Kaikki yhteisöt ovat erilaisia, mutta niistä kaikki ovat täysin länsimaisen kulttuurin ja elämäntavan ulkopuolella. Sarjassa Alizad ja Tiensuu yrittävät nähdä mahdollisimman paljon heimon tai yhteisön kulttuurista ja jokapäiväisestä elämästä, ja näyttää saman myös katsojille. Jokaisessa jaksossa kuvausryhmän pitää ansaita yhteisön luottamus, jotta he pääsevät osaksi sitä.


title: Arman ja viimeinen ristiretki

text: Jimin mukaan ohjelman pääpiste on luottamuksessa ja ystävyydessä.


title: Larnell Cole

text: Larnell James Cole (s. 9. maaliskuuta 1993 Manchester) on englantilainen jalkapalloilija, joka edustaa Englannin mestaruussarjassa pelaavaa Fulhamia. Pelipaikaltaan hän on oikea laitalinkki.


title: Larnell Cole

text: Cole on Manchester Unitedin kasvatti. Hän teki ensiesiintymisensä seuran edustusjoukkueen virallisessa ottelussa 20. syyskuuta 2011 Englannin liigacupin vierasottelussa Leeds Unitedia vastaan. Tammikuussa 2014 Cole siirtyi Fulhamiin. Hän teki ensiesiintymisensä Englannin Valioliigassa 9. helmikuuta 2014, kun Fulham pelasi 2–2-tasapelin vierasottelussa hänen entistä seuraansa Manchester Unitedia vastaan. 25. helmikuuta Cole lainattiin loppukaudeksi Englannin ykkösliigassa pelaavaan Milton Keynes Donsiin.


title: Larnell Cole

text: Cole on edustanut Englannin alle 19-vuotiaiden ja alle 20-vuotiaiden maajoukkueita.


title: Tanzimat

text: Tanzimat (”uudelleenjärjestäminen”) on nimitys sarjalle uudistuksia, jotka toteutettiin Osmanien valtakunnassa Abdul Mejid I:n ja Abd-ul-Azizin sulttaanikausilla vuosien 1839–1876 välillä. Uudistusten tarkoituksena oli modernisoida valtakuntaa eurooppalaisten esikuvien pohjalta.


title: Tanzimat

text: Tanzimat-uudistusten lähtölaukauksena toimi 3. marraskuuta 1839 annettu niin sanottu Gülhanen edikti (myös ”Ruusukamarin jalo edikti”). Julistuksessa luvattiin perustaa uusia instituutioita, jotka suojelisivat valtakunnan jokaisen kansalaisen turvallisuutta, omaisuutta ja kunniaa näiden uskonnosta tai etnisestä ryhmästä riippumatta. Siinä määrättiin myös luotavaksi yhtenäinen verotusjärjestelmä sekä oikeudenmukaisempi kutsunta- ja sotilaskoulutusjärjestelmä. Jokaisen tuli olla lain edessä tasa-arvoinen uskonnostaan riippumatta.


title: Tanzimat

text: Julistus annettiin hetkellä, jolloin Osmanivaltakunta tarvisti kipeästi Euroopan maiden tukea Egyptin käskynhaltija Muhammad Alia vastaan, joten jotkut ovat myöhemmin tulkinneet sen vain propagandatempuksi, jolla yritettiin vedota eurooppalaisiin. Erityisesti tasa-arvoisuus uskonnosta riippumatta saattoi olla propagandaa Venäjän lisääntyvän paineen alla. Myös kaksi muuta tanzimatin kannalta keskeistä asiakirjaa julkistettiin vastaavanlaisissa tilanteissa: helmikuun 1856 julistus Krimin sodan ja vuoden 1876 perustuslaki Balkanin kriisin aikana. Eurooppalaisia kiinnostaneet lupaukset tasavertaisesta kohtelusta ei-muslimeille – erityisesti kristityille – eivät aina toteutuneetkaan. Esimerkiksi ei-muslimeille määrätty henkivero lakkautettiin vuonna 1855, mutta korvattiin samalla toisella vastaavalla maksulla. Monia valtakunnan kannalta tärkeitä uudistuksia vietiin joka tapauksessa eteenpäin. Gülhanen ediktin ja useiden muiden reformien toteutuksesta vastasi pääasiassa Mustafa Reşid pašša, joka toimi kuusi kautta suurvisiirinä.


title: Tanzimat

text: Tanzimat-uudistuksiin kuuluivat muun muassa ei-uskonnollisen koulujärjestelmän kehittäminen, armeijan uudelleenjärjestäminen Preussin kutsuntalaitoksen mallin mukaisesti, maakunnallisten edustuslaitosten perustaminen sekä kauppa- ja rikoslakien uudistaminen pääasiassa Ranskan esikuvan mukaan. Lisäksi perustettiin uusia oikeusistuimia, jotka olivat riippumattomia islamilaisesta ulamasta. Lainsäädännön ja oikeuslaitoksen reformien tavoitteena oli Osmanien valtakunnassa asuneita eurooppalaisia koskeneen kapitulaatiojärjestelmän poistaminen. Kaikkien uudistusten toteuttamista hankaloitti ja hidasti varojen ja pätevien virkamiesten puute sekä vanhoillisten tahojen vastahanka.


title: Tanzimat

text: Tanzimat-uudistusten toteuttaminen seisahtui Abd-ul-Azizin viimeisinä hallitsijavuosina 1870-luvun puolivälissä. Pyrkimykset hallinnon keskittämiseen olivat johtaneet vallan kasautumiseen sulttaanille, mikä mahdollisti aiempaa suuremman vallan väärinkäyttämisen. Kun Abd-ul-Azizin politiikka oli ajanut valtakunnan kriisiin, hänet syrjäytettiin toukokuussa 1876. Hänen seuraajakseen tullut Abdul Hamid II joutui 23. joulukuuta 1876 antamaan Osmanien valtakunnalle sen ensimmäisen varsinaisen perustuslain. Sitä seurannut Abdul Hamid II:n itsevaltainen valtakausi on usein nähty vastareaktiona Tanzimat-vaiheelle, vaikkakin armeijan ja hallinnon kehittämistä jatkettiin edelleen.


title: Saario

text: Saario voi tarkoittaa seuraavia:


title: Sääksmäen kihlakunta

text: Sääksmäen kihlakunta on entinen kihlakunta entisessä Hämeen läänissä. Sen seuraaja oli myöhempi Tammelan kihlakunta.


title: Sääksmäen kihlakunta

text: 1500-luvulla kihlakunta jakautui kuuteen hallintopitäjään, jotka olivat Kalvola, Kulsiala, Porras, Pälkäne, Saarioinen ja Sääksmäki. Näiden lisäksi kihlakuntaan tulivat kuulumaan Rautalammi vuodesta 1563 ja Jämsä vuodesta 1582.


title: Sääksmäen kihlakunta

text: Vuonna 1640 kihlakunta jaettiin kahteen osaan, joiden nimeksi tulivat Sääksmäen ylinen kihlakunta ja Sääksmäen alinen kihlakunta. Sääksmäen alinen kihlakunta muodostui Kalvolan, Portaan, Saarioisten ja Sääksmäen hallintopitäjistä. Rengon ja Lehijärven hallintopitäjät liitettiin vuonna 1685 osaksi kihlakuntaa kahdeksi vuodeksi.


title: Sääksmäen kihlakunta

text: Sääksmäen alisen kihlakunnan hallintopitäjät jakautuivat kukin neljänneskuntiin:


title: Sääksmäen kihlakunta

text: Kihlakunnan rajoja muutettiin vuonna 1869, jolloin Someron eteläosan kylät siirrettiin Turun ja Porin läänistä Hämeen lääniin ja Punkalaitumen itäosan kyliä Hämeen läänistä Turun ja Porin lääniin.


title: Big data

text: Big data tai "massadata" on erittäin suurten, järjestelemättömien, jatkuvasti lisääntyvien tietomassojen keräämistä, säilyttämistä, jakamista, etsimistä, analysointia sekä esittämistä tilastotiedettä ja tietotekniikkaa hyödyntäen.


title: Big data

text: Big data on siis yhteisnimitys valtaisille datamäärille, joiden yhteydessä ei voida soveltaa perinteisiä datanhallinnointitapoja. Big data soveltuukin käsitteenä hyvin moniin erityyppisiin tilanteisiin, eikä vielä ole syntynyt konsensusta siitä mitä Big data tarkalleen sisältää . Vaikkei olekaan yhtä vakiintunutta määritelmää, on olemassa toistuvia tunnusomaisia piirteitä, joilla Big dataa kuvataan. Näitä ovat muun muassa seuraavat:Big datalle on myös ominaista määritelmän tarkan sisällön muuttuminen ajan kuluessa. Tämä tapahtuu teknologian ja työvälineiden kehittyessä, jolloin se data, jonka käsittely vielä aiemmin tuotti vaikeuksia onkin tänään jo siinä määrin helposti hyödynnettävissä, ettei sitä enää voida Big dataksi kutsua.


title: Big data

text: Big dataa voidaan kuvata seuraavilla ominaisuuksilla (5 V:tä):


title: Big data

text: Big dataksi kutsuttavia tietovarantoja syntyy hyvin monilla eri aloilla. Sen lähteitä ovat muun muassa seuraavat:


title: Big data

text: Big datan käyttöönotto saattaa olla haastavaa johtuen suuruuden lisäksi myös rakenteesta ja hyödyllisen tiedon erottamisen vaikeudesta.


title: Big data

text: Erityyppiset datan rakenteet voidaan jaotella karkeasti seuraaviin kolmeen eri luokkaan.


title: Big data

text: Nykyisin tiedontallennuksen ollessa hyvin edullista dataa saatetaan kerätä niin paljon kuin voidaan, esimerkiksi asiakkaan käyttäytymisestä organisaation internet-sivustolla. Tällöin tallennetuksi päätyy myös paljon sellaista dataa, joka ei ole hyödyllistä. Ryhdyttäessä analysoimaan tällaista dataa ensimmäiseksi täytyy pyrkiä löytämään datan joukosta se osa, joka on merkityksellistä. Mikä osa datasta on kunkin hetkisen tilanteen kannalta oleellista saattaa vaihtua hyvinkin nopeasti. Tämä johtuu siitä että, Big datan yhteydessä on tyypillistä päivittää tehtyä analyysia hyvin usein, jotta käytettävissä olisi viimeisin mahdollisin tieto.


title: Big data

text: Kun edellisistä kohdista ollaan selvillä voidaan siirtyä käyttämään yleistä kolmiportaista ETL-mallia Big datan käyttöönotolle. Ensimmäiseksi tulee "extraction, "suomeksi poiminta, eli data saadaan jostain. Tämän jälkeen tulee "transformation, "suomeksi muunnos, jolloin datalle tehdään tarvittavat muutokset sen käyttöönottamiseksi valitussa analysointiympäristössä. Viimeisenä vaiheena on "load, "suomeksi lataaminen, eli otetaan data käyttöön valitussa analysointiympäristössä.


title: Big data

text: Data virtualisointi on tapa kerätä tietoa useista lähteistä samassa paikassa. Kokoaminen on virtuaalista: toisin kuin muut menetelmät, suurin osa tiedoista jää alkuperäisasemaansa ja on peräisin vaadittavista raaka-aineista.


title: Big data

text: Kerättäessä suuria määriä tietoa yksittäisten ihmisten toiminnasta, kuten vaikkapa sosiaalisen median käytöstä, on noussut huoli siitä kuka ja miten näitä tietoja voidaan käyttää. Euroopan unionin yleinen tietosuoja-asetus (GDPR) antaa tietyssä tilanteissa rekisteröidylle oikeuden saada itseään koskevat tiedot pois palveluntarjoajan rekisteristä, tämä kulkee nykyisin nimellä oikeus tulla unohdetuksi. (The right to Erasure). Maailmanlaajuisesti samantapaisia aloitteita on lukuisia muitakin.


title: Pjotr Mašerov

text: Pjotr Mašerov (, ) oli valkovenäläinen poliitikko ja partisaanijohtaja. Hän toimi Valko-Venäjän kommunistisen puolueen ensimmäisenä sihteerinä vuosina 1965–1980.


title: Pjotr Mašerov

text: Mašerov syntyi maanviljelijäperheeseen ja opiskeli Vitebskin pedagogisessa instituutissa valmistuen vuonna 1939. Opiskeluiden jälkeen hän toimi fysiikan opettajana vuoteen 1941 saakka. Elokuussa 1941 hän oli mukana perustamassa partisaaniliikettä Vitebskin alueella. Seuraavan vuoden lokakuussa hän sai komentoonsa oman yksikkönsä ja prikaatin maaliskuussa 1943. Lokakuussa 1943 hän siirtyi puolueen töihin. Neuvostoliiton joukkojen vallattua Vilnan alueen Mašerov toimi Komsomolin puheenjohtajana Maladzetšnan ja Vileika hallintopiireissä. Sodan jälkeen hän toimi kommunistisen puolueen töissä muun muassa Brestin kaupungissa ja myöhemmin koko maan kattaneissa viroissa.


title: Pjotr Mašerov

text: Mašerov nousi Valko-Venäjän kommunistisen puolueen ensimmäiseksi sihteeriksi maaliskuussa 1965. Virkakaudellaan hän panosti Valko-Venäjän raskaaseen teollisuuteen, mikä osaltaan paransi alueen taloutta. Samaan aikaan kuitenkin maan venäläistyminen ja neuvostolaistuminen kiihtyi. Miltei koko nuoriso kuului Komsomoliin ja joka yhdestoista kommunistiseen puolueeseen. Mašerov kuoli auto-onnettomuudessa 4. lokakuuta 1980 ollessaan matkalla Baranavitšystä Minskiin. Hänen kuolemansa jälkeen syntyi huhuja siitä, että Leonid Brežnev oli ehkä määrännyt hänet tarkoituksellisesti surmattavaksi kilpailijana. Vaikka Mašerovin virkakaudella toteutettiin esimerkiksi valkovenäjän opetuksen lopettaminen kouluissa, hänellä oli etenkin kuolemansa jälkeen maine kansan johtajana ja "hyvänä kommunistina".


title: Aljaksei Hryšyn

text: Aljaksei Henadzjevitš Hryšyn (, , s. 18. kesäkuuta 1979 Minsk, Valko-Venäjän SNT) on uransa lopettanut valkovenäläinen freestylehiihtäjä, olympiavoittaja ja maailmanmestari. Hryšynin laji oli hypyt.


title: Aljaksei Hryšyn

text: Hryšyn kilpaili viisissä talviolympialaisissa ja voitti niissä kultaa ja pronssia. MM-kisoihin hän osallistui seitsemän kertaa ja voitti kullan, hopean ja pronssin. Hryšyn voitti urallaan myös seitsemän maailmancupin osakilpailua, oli yhtä monesti toinen ja kymmenen kertaa kolmas. Hyppyjen maailmancupissa hän oli kaudella 2002 toinen ja 2004 kolmas. Hryšyn lopetti uransa Sotšin talviolympialaisiin vuonna 2014.


title: Aljaksei Hryšyn

text: Hryšyn aloitti urheilemisen vuonna 1984 telinevoimistelulla, mutta siirtyi vuonna 1989 freestylehiihtoon, kun Hryšynin äiti oli nähnyt lehdessä mainoksen, jossa etsittiin freestylehiihtäjiä.


title: Aljaksei Hryšyn

text: Hryšyn osallistui ensimmäiseen freestylehiihdon eurooppacupin osakilpailuunsa 28. joulukuuta 1995 kotimaansa talviurheilun valmennuskeskuksessa Minskin piirin Raubitšyssa. Vuosina 1995–1997 hän laski yhteensä viisi osakilpailua. Hryšyn osallistui kahdesti freestylen kansainvälisiin nuorten mestaruuskilpailuihin. Vuonna 1996 Ranskassa Hryšyn oli toinen ja seuraavana vuonna Laajavuorella kahdeksas.


title: Aljaksei Hryšyn

text: Hryšyn laski ensimmäisen freestylehiihdon maailmancup kilpailunsa 16. joulukuuta 1997 Italiassa, ja ensimmäisen kerran hän oli palkintosijoilla 7. maaliskuuta 1998 Sveitsissä oltuaan toinen. Kilpailut sijoittuivat kaudelle 1998, jolloin Hryšyn osallistui viiteen osakilpailuun ja oli hyppyjen maailmancupin kuudestoista ja koko maailmancupin 39.


title: Aljaksei Hryšyn

text: Hryšyn kilpaili ensimmäistä kertaa olympialaisissa 1998 Naganossa. Hryšyn oli olympialaisissa vasta 18-vuotias, häntä nuorempia osallistujia freestylehiihdon hyppykisassa olivat vain Kiinan Ou Xiaotao ja Ukrainan Juri Stetsko. Hryšyn oli Valko-Venäjän olympiajoukkueen nuorin kilpailija. Karsinnoissa Hryšyn oli yhdeksäs; hän sai ensimmäisellä karsintakierroksella 108,49 pistettä ja toisella 109,35 pistettä. Hryšyn epäonnistui loppukilpailun avauskierroksella ja sai vain 100,84 pistettä. Toisella kierroksella Hryšyn onnistui, sai 120,15 pistettä ja oli kierroksen neljäs. Loppupisteissä Hryšyn oli kahdeksas, pronssia voitti hänen maamiehensä Dzmitryi Daštšynski.


title: Aljaksei Hryšyn

text: Hryšyn osallistui ensimmäistä kertaa MM-kisoihin vuonna 1999 Haslibergissä, Sveitsissä. Hryšyn oli kilpailun toiseksi viimeinen ja hävisi mestarille Yhdysvaltain Eric Bergoustille yli 130 pistettä.


title: Aljaksei Hryšyn

text: Ensimmäisen maailmancupin osakilpailuvoiton Hryšyn nappasi 11. syyskuuta 2000 Australiassa, jossa Hryšyn voitti myös seuraavana päivänä käydyn osakilpailun. Kaudella 2000 hän oli edellä mainittujen voittojen lisäksi kerran toinen ja kolmas. Hyppyjen maailmancupissa hän oli toinen, mestaruuden hän hävisi kanadalaiselle Nicolas Fontainelle kahdeksalla pisteellä. Kokonaiscupissa hän oli Janne Lahtelan ja Fontainen jälkeen kolmas.


title: Aljaksei Hryšyn

text: Whistlerin vuoden 2001 MM-kisoissa Hryšyn voitti maailmanmestaruuden. Hryšynin rinnalle palkintopallille nousi toiseksi hypännyt maamies Dzmitryi Daštšynski. Pronssia voitti Yhdysvaltain Joe Pack. Hyppyjen maailmancupissa hän oli kaudella 2002 toinen. Salt Lake Cityssä 2002 Hryšyn voitti uransa ensimmäisen olympiamitalin. Hryšyn hyppäsi karsinnan avauskierroksen voittoon, mutta oli toisella kierroksella vasta viides. Suoritus riitti kuitenkin karsintojen voittamiseen 7,46 pisteen erolla Yhdysvaltain Eric Bergoustiin. Loppukilpailuun selviytyi Valko-Venäjän joukkueesta myös Dmitri Rak ja Dzmitryi Daštšynski. Loppukilpailun avauskierroksen jälkeen Hryšyn oli toisena 0,67 pistettä jäljessä Bergoustista. Toisella kierroksella Hryšyn epäonnistui ja oli kierroksen kahdeksanneksi paras. Bergoust epäonnistui myös ja jäi kokonaan mitalien ulkopuolelle. Voiton nappasi lopulta Tšekin Aleš Valenta ennen Yhdysvaltojen Joe Packia. Hryšyn jäi Valentasta lopulta 5,83 pistettä ja Packista vain 0,45 pistettä. Hryšynin pronssi oli Valko-Venäjän kisojen ainoa mitali.


title: Aljaksei Hryšyn

text: 2003 Deer Valleyn MM-kisoissa Hryšyn oli toinen Venäjän Dmitri Arhipovin jälkeen, jolle hän hävisi 1,67 pistettä. Kolmanneksi tuli Kanadan Steve Omischl, joka hävisi Hryšynille 6,78 pistettä. Maailmancupissa 2004 Hryšyn oli kolmas ja 2005 Rukan MM-kisoissa Hryšyn oli kolmas kanadalaisten Omischilin ja Jeff Beanin jälkeen. Omischilin ja Hryšynin välinen ero oli 12,79 pistettä, Beanista Hryšyn jäi 7,42 pistettä.


title: Aljaksei Hryšyn

text: Hryšyn voitti vuonna 2004 Arosan Eurooppacupin osakilpailun.


title: Aljaksei Hryšyn

text: Kausina 2005–2009 Hryšynin maailmancupin paras sijoitus oli vuoden 2009 hyppyjen maailmancupin viides sija. Ainoan voittonsa Hryšyn otti tuona ajanjaksona 20. joulukuuta 2008 Kiinan osakilpailusta.


title: Aljaksei Hryšyn

text: Torinon talviolympialaisissa 2006 Hryšyn sijoittui neljänneksi. Hryšyn voitti karsintojen toisen kierroksen ja oli karsintojen neljäs. Karsinnoista loppukilpailuun etenivät Valko-Venäjän joukkueesta myös Dzmitryi Daštšynski ja Anton Kušnir. Daštšynski oli karsintojen toinen ja Kušnir kymmenes. Loppukilpailun avauskierroksella Daštšynski oli ensimmäinen, Kušnir neljäs ja Hryšyn viides. Toisella kierroksella Hryšyn oli kolmas, Daštšynski viides ja Kušnir yhdeksäs. Kušnir putosi lopputuloksissa sijalle kahdeksan, ja Hryšyn sijoittui neljänneksi. Daštšynski oli kuitenkin kilpailun toinen, heti Kiinan Han Xiaopengin jälkeen. Hryšyn hävisi pronssia voittaneelle Venäjän Vladimir Lebedeville 1,58 pistettä. Daštšynskin hopea oli Valko-Venäjän kisojen ainoa mitali.


title: Aljaksei Hryšyn

text: Rukan pronssi on Hryšynin viimeisin MM-mitali. 2007 Madonna di Campigliossa hän oli viidestoista ja 2009 Inawashirossa kuudestoista.


title: Aljaksei Hryšyn

text: Vancouverissa 2010 Hryšyn nappasi Valko-Venäjän talviolympiahistorian ensimmäisen kultamitalin. Hryšyn oli karsinnan ensimmäisen kierroksen neljäs, mutta toisella kierroksella hän epäonnistui ja jäi sijalle 12. Tästä huolimatta Hryšyn selvitti tiensä loppukilpailuun karsinnan seitsemäntenä. Dzmitryi Daštšynski oli karsintojen neljäs ja viimeisenä loppukilpailuun selvinnyt Timofei Slivets kahdestoista. Anton Kušnir voitti karsintojen avauskierroksen, mutta epäonnistui toisella kierroksella ja oli lopulta viidestoista. Loppukilpailun avauskierroksen voitti Kanadan Kyle Nissen ennen Hryšyntä, joka jäi Nissenistä 6,38 pistettä, Slivets 11,08 pistettä ja Daštšynski peräti 39,97 pistettä. Slivets oli avauskierroksen kuudes ja Daštšynski viimeinen. Loppukilpailun ratkaisevalla kierroksella Daštšynski oli toinen, Hryšyn neljäs, Nissen yhdestoista ja Slivets kahdestoista. Nissenin epäonnistuminen pudotti hänet lopputuloksissa viidenneksi, Hryšynin noustessa voittoon. Hryšynin ero toiseksi tulleeseen Yhdysvaltain Jeret Petersoniin oli 1,20 pistettä. Lopputuloksissa Slivets oli yhdeksäs ja Daštšynski yhdestoista.


title: Aljaksei Hryšyn

text: Hryšyn ei kilpaillut kertaakaan maailmancupissa kausina 2011 ja 2012 eikä hän osallistunut vuoden 2011 MM-kisoihin. Vuonna 2013 Hryšyn oli merkitty mukaan kahteen Eurooppacupin osakilpailuun Rukalla, mutta hän ei laskenut kummassakaan.


title: Aljaksei Hryšyn

text: Hryšyn osallistui maailmancup kauteen 2013 ja 2013 MM-kisoihin. Maailmancupissa hän oli viidestoista ja MM-kisoissa kolmastoista.


title: Aljaksei Hryšyn

text: Hryšyn kilpaili olympialaisissa viidettä kertaa vuoden 2014 Sotšin kisoissa sijoittuen viidenneksitoista. Muut Valko-Venäjän joukkueen hyppyihin osallistuneet mieshiihtäjät olivat Dzmitryi Daštšynski, Anton Kušnir ja Dzjanis Vospau. Hryšyn toimi myös Valko-Venäjän lipunkantajana olympialaisten avajaisseremoniassa. Hryšyn lopetti uransa Sotši talviolympialaisiin.


title: Aljaksei Hryšyn

text: Vuonna 1995 Hryšyn sai Valko-Venäjän urheilu- ja turismiministeriön hyväksymän urheiluvalmentajan pätevyyden. Hän on opiskellut myös Valko-Venäjän fyysisen kulttuurin valtionyliopistossa (БДУФК) Minskissä. Yliopisto mainitsee hänet yhtenä tunnetuimmista oppilaistaan.


title: Aljaksei Hryšyn

text: Maailmancupin kilpailujen osallistumisen jälkeen hänelle myönnettiin vuonna 1998 "kansainvälisen tason urheilumestarin" -arvonimi. Tätä arvostetumpi tunnustus, "Valko-Venäjän tasavallan ansioituneen urheilumestarin" -arvonimi () ansiomerkkeineen seurasi 12. toukokuussa 2001.


title: Aljaksei Hryšyn

text: Hryšyn on naimisissa.


title: Brestskoje pivo

text:
Brestskoje pivo (, ) on Valko-Venäjän Brestissä toimiva, vuonna 1967 perustettu panimoyritys. Yritysrakenteeltaan se on avoin osakeyhtiö (OAO), jonka toimii osana Valko-Venäjän valtion elintarvikonsernia Belgospištšepromia. Panimoyrityksen palveluksessa oli vuonna 2012 keskimäärin 431 työntekijää.
Panimoyhtiön Brestskoje pivon liikevaihto oli vuonna 2012 yhteensä 123 miljardia ja nettotulos -12 miljardia Valko-Venäjän ruplaa (tappiota). Euroiksi muunnettuna liikevaihto oli 10,9 miljoonaa ja nettotulos -1,1 miljoonaa (valuuttamuunnos Valko-Venäjän virallisin vuoden 2012 lopun kurssein). Tappiollinen toiminta jatkui myös vuonna 2013, sillä yhtiö raportoi tammi-marraskuun liikevaihdon pudonneen 25 prosenttia ja tappioiden kolminkertaistuneen edellisvuoteen verrattuna 9,2 miljardiin Valko-Venäjän ruplaan eli runsaaseen 2,0 miljoonaan dollariin, joka oli likipitäen neljännes liikevaihdosta.


title: Brestskoje pivo

text: Yritys on ollut edellisvuosina oluen tuotantomäärällä mitattuna keskisuuri valkovenäjäläinen panimo. Olut-, kvas- ja virvoitusjuomapulloissaan Brestskoje pivo käyttää useita eri brändinimiä. Vuonna 2012 se tuotti kaikkiaan 20,6 miljoonaa litraa olutta. Tämä oli merkittävästi, eli 43,7 prosenttia edellisvuotta vähemmän, joka oli toisin koko maan oluttuotannon ennätysvuosi. Kaikkiaan vuonna 2012 Valko-Venäjällä tuotettiin 428,58 miljoonaa litraa olutta. Tuotannosta 70,69 miljoonaa litraa meni vientiin. Maahan tuodaan olutta esimerkiksi Venäjältä ja Ukrainasta.


title: Lidskoje pivo

text:
Lidskoje pivo (, ) on Valko-Venäjän Lidassa toimiva perinteikäs panimoyritys. Yritysrakenteeltaan tämä Lidan olutpanimo on suomalaisen pörssiyhtiö Olvin konserniin kuuluva avoin osakeyhtiö (OAO), jonka vähemmistöomistajina on myös yhtiön nykyisiä ja entisiä työntekijöitä.
Lidan olutpanimon toiminta on kasvanut voimakkaasti sen jälkeen, kun Olvi hankki enemmistön yhtiöstä vuonna 2008. Lidskoje-panimon toiminta jatkui hyvin kannattavana myös vuonna 2013, sillä yhtiö raportoi tammi-syyskuun voiton nousseen 11,38 miljoonaan Yhdysvaltain dollariin, mikä oli 93,8 prosenttia edellisvuotta korkeampi lukema. Toimitusjohtajan mukaan kaikki tuotanto, minkä yhtiö ehti tehdä, kävi hyvin kaupaksi. Venäjälläkin olisi ostajia, mutta yhtiöllä ei riittänyt myytävää niille markkinoille.


title: Lidskoje pivo

text: Yritys on oluen tuotantomäärällä mitattuna yksi suurimmista valkovenäläisistä panimoista. Olut-, kvas-, siideri-, lonkero-, energiajuoma- ja virvoitusjuomapulloissaan Lidskoje pivo käyttää useita eri brändinimiä. Vuonna 2012 se tuotti kaikkiaan 76,32 miljoonaa litraa olutta. Tämä oli 6,7 prosenttia edellisvuotta enemmän, joka oli ollut maan oluttuotannon ennätysvuosi. Kaikkiaan vuonna 2012 Valko-Venäjällä tuotettiin 428,58 miljoonaa litraa olutta. Tuotannosta 70,69 miljoonaa litraa meni vientiin. Maahan tuodaan olutta esimerkiksi Venäjältä ja Ukrainasta.


title: Ihana elämä (albumi)

text: Ihana elämä on suomalaisen laulaja Sakari Kuosmasen toinen, vuonna 1986 julkaistu studioalbumi.


title: Ihana elämä (albumi)

text: Kuosmanen tulkitsee levyllä pääasiassa Pekka Tegelmanin tekemiä kappaleita. Lisäksi mukana on Esa Kaartamon kappale "Kaihon kultamaa", jonka on levyttänyt myös Kim Lönnholm vuoden 1989 ensialbumilleen "Minä olen muistanut".LP-levyn mukana on erillinen lyriikka-arkki.LP-levyn takakannessa on kuvat Kuosmasen taustayhtyeen jäsenistä.


title: Ylikulkusilta

text: Ylikulkusilta on tieliikenteen silta, joka ylittää rautatien, raitiotien tai metroradan. Jalankulkijoille ja/tai pyöräilijöille tarkoitettuja ylikulkuja rakennetaan yleensä siksi, että he voisivat päästä väylän toiselle puolelle turvallisesti. Näistä ylikuluista käyteään nimitystä "ylikulkukäytävä". "Ylikäytäväsilta" on rautatievianomaisten käyttämä erikoisnimitys rautatien ylittävästä kevyen liikenteen sillasta.


title: Ylikulkusilta

text: Ylikulkuja voidaan rakentaa myös luonnoneläinten auttamiseksi, tällöin puhutaan vihersilloista.


title: Jean Paulhan

text: Jean Paulhan (2. joulukuuta 1884 Nîmes, Ranska – 9. lokakuuta 1968 Melun, Ranska) oli ranskalainen kirjailija, kriitikko ja Gallimardin kustannustoimittaja. Jean Paulhanin isä oli ranskalainen psykologi ja filosofi Frédéric Paulhan (1856–1931) ja äiti Jeanne Henriette Thérond (1863–1944) Hän oli Ranskan akatemian jäsen vuosina 1963–1968.


title: Jean Paulhan

text: Valmistuttuaan Sorbonnen yliopistosta 1907 Paulhan työskenteli vuosina 1908–1910 opettajana Madagaskarilla ja tutustui sikäläiseen Hainteny-kertomusperinteeseen, jota hän myöhemmin ranskansi. Käännökset herättivät Guillaume Apollinairen ja Paul Éluardin huomion. Paulhanista tuli 1925 Nouvelle Revue Française -kirjallisuuslehden toimittaja. Hän toimi tehtävässä vuoteen 1940 ja uudelleen toisen maailmansodan jälkeen vuosina 1946–1968. Paulhan kuului Ranskan vastarintaliikkeeseen ja joutui Gestapon pidättämäksi.


title: Jean Paulhan

text: Vastarinnan aikaan Paulhan oli Jacques Decourin kanssa perustamassa vastarintaliikkeen ja kansallisen kirjailijakomitean (Comité National de Écrivains) salaista Les Lettres Françaises -lehteä, joka oli tarkoitettu vastineeksi yhteistoimintamieliseksi muuttuneelle "Nouvelle Revue Françaiselle".


title: Jean Paulhan

text: Vuonna 1941 ilmestyi hänen fiktion kieleen liittyvä tutkimuksensa "Les Fleurs de Tarbes ou la Terreur dans les lettres". Hänen tuotantonsa käsittää myös omaelämäkerrallisia novelleja. Madagaskarin jaksoon liittyvä "Lettres de Madagascar, 1907–1910", ilmestyi Claire Paulhanin toimittamana 2007.


title: Jean Paulhan

text: Pariisin vapauduttua saksalaismiehityksestä alettiin yhteistoimintaa saksalaisten kanssa harjoittaneita henkilöitä, myös kirjailijoita ja taiteilijoita vaatia tilille, suorastaan vainota. Yhdessä Jean Galtier-Boissièren kanssa Paulhan kuului niihin vastarintaliikkeen edustajiin, jotka kritisoivat kostotoimia.


title: Jean Paulhan

text: Paulhan kirjoitti esipuheen "Onnesta orjuudessa" vuonna 1954 ilmestyneeseen eroottiseen romaaniin "Histoire d'O" (suom. ). Romaanin salanimellä "Pauline Réage" kirjoittanut Anne Desclos paljasti vasta Paulhanin kuoleman jälkeen kirjoittaneensa O:n tarinan tuolloisen rakastajansa Paulhanin innoittamana.


title: Jean Paulhan

text: Paulhanin teokset:


title: Marina Škermankova

text: Marina Ivanovna Škermankova (, 9. huhtikuuta 1990 Hlybokaje, Valko-Venäjä) on valkovenäläinen painonnostaja ja olympiamitalisti. Škermankova on edustanut maataan olympiatasolla yhden kerran Lontoossa 2012 ja saavutti tuolloin myös henkilökohtaisen mitalin ollen naisten painonnoston 69 kilon sarjassa pronssilla.


title: Hankkijan talo

text: Hankkijan talo on Helsingin Kampissa Salomonkadun ja Arkadiankadun välissä sijaitseva tiilirakennus, jonka rakennutti autokauppias Sergei Nikolajeff.


title: Hankkijan talo

text: Konttoritarvikekauppaan aluksi keskittynyt Nikolajeff laajensi pian toimintaansa autokauppaan, ja sen toimitilaksi hän hankki Heikinkadun ja Arkadiankadun kulmatontin, jolla oli sijainnut vuonna 1908 purettu Arkadia-teatteri. Tälle tontille valmistui syksyllä 1913 arkkitehti Jarl Eklundin suunnittelema nelikerroksinen autopalatsi, johon liikkeen toiminta sitten keskittyi. Autopalatsissa oli ensimmäisenä Suomessa käytetty betonipalkkeja ja betonisia välipohjia.


title: Hankkijan talo

text: Modernin autopalatsin rakentajana oli rakennusliike Kreuger & Toll, jonka omisti ruotsalainen Ivar Kreuger. Julkisivumateriaali on tummaa violettiin vivahtavaa tiiltä. Kattotiilien väri on himmeän vihertävä. Helsingin Sanomissa rakennusta luonnehdittiin tuolloin "kompositioltaan erittäin onnistuneeksi".


title: Hankkijan talo

text: Autopalatsin alakerrassa oli autotalleja, varasto ja huoltotiloja. Katutasossa oli konttori- ja edustustiloja. Toiseen kerrokseen johti ajoramppi, jonka päästä autot siirrettiin muihin kerroksiin autohissillä. Siellä oli myös sisustusverstas. Kolmannessa kerroksessa oli näyttelyhalli, jossa oli tilaa jopa sadalle autolle, ja neljännessä kerroksessa sijaitsivat korjaamotilat. Talon ullakolla oli vielä kaksi tennishallia ja yleisölle avoin amerikkalainen keilarata. Tenniskenttiä erottivat katsomoparvekkeet. Pelaajia varten oli klubihuoneet, pukeutumistilat suihku- ja wc-tiloineen. Valo tuli kattoikkunoista, joiden kaihtimet oli suunniteltu niin, ettei muodostunut varjoja. Kaltevat seinät oli verhoiltu huovalla.


title: Hankkijan talo

text: Pihan alla oli 20 000 litran vetoinen bensiinisäiliö, josta letkut johtivat portin vieressä olevaan myyntipisteeseen. Autopalatsin tilossa toimi myös autokoulu. Nikolajeff suunnitteli myös erityisen ajoharjoitteluradan rakentamista palatsin viereen, mutta ensimmäisen maailmansodan puhkeaminen esti tämän toteutumisen.


title: Hankkijan talo

text: Ensimmäisen maailmansodan puhjettua 1914 autokauppa hiljeni. Maahantuonti loppui, ja bensiinistä oli pulaa. Nikolajeffiin autopalatsi muutettiin pian ammustehtaaksi, josta vietiin ammuksia Venäjälle. Sisällissodan alkaessa rakennuksen ottivat haltuunsa punaiset, ja Helsingin taistelujen päätyttyä sinne majoittui saksalaisia sotilaita.


title: Hankkijan talo

text: Nikolajeffin kuoltua perheen omaisuus hajosi. Entinen autopalatsi myytiin 1918 keskusosuusliike Hankkijalle, jonka pääkonttori siitä tuli. Nikolajeffin autoliike jatkoi toimintaansa talon Salomoninkadun puoleisessa osassa aina vuoteen 1978 saakka. Vuonna 1973 talo siirtyi Hankkijalta Alkon omistukseen. Nykyisin sen omistaa Alkon eläkesäätiö.


title: Saksan jääpallomaajoukkue

text: Saksan miesten jääpallomaajoukkue edustaa Saksaa kansainvälisissä miesten jääpallokilpailuissa. Saksa osallistui ensimmäisiin Jääpallon euroopanmestaruuskilpailuihin 1913, sekä 101 vuotta myöhemmin järjestettyihin epävirallisiin EM-kilpailuihin 2014..


title: Saksan jääpallomaajoukkue

text: Ensimmäisiin MM-kilpailuihinsa Saksa osallistui 2014.. Vuonna 2016 joukkue voitti B-sarjan mestaruuden.


title: Alemtutsumabi

text: Alemtutsumabi on monoklonaalinen vasta-aine, jota käytetään lääkkeenä kroonisessa lymfaattisessa leukemiassa. Sillä on myös hoidettu multippeliskleroosia, mutta tämän keskushermostosairauden hoito on kokeiluasteella. Alemtutsumabin kemiallinen kaava on CHNOS, ATC-koodi L01XC04 ja CAS-numero 216503-57-0.


title: Alemtutsumabi

text: Alemtutsumabi on kroonisen lymfaattisen leukemian hoidossa käyttökelpoinen. Kyseistä leukemiatyyppiä ei tarvitse välttämättä hoitaa lainkaan lääkkeillä, koska sen eteneminen on yleensä hidasta. Tarvittaessa voidaan päätyä solunsalpaajahoitoon, jolloin alemtutsumabi on ei ole ensisjainen vaihtoehto. Se tulee kuitenkin kyseeseen, mikäli solunsalpaaja fludarabiinia ei voida käyttää. Alemtutsumabi ei ole solunsalpaaja, vaan se on mekanismiltaan lymfosyyttejä tuhoava vasta-aine, joka tarttuu solujen pintarakenteeseen. Se annostellaan leukemiassa pistoksina ihon alle. Tämä hoito on ollut käytössa parikymmentä vuotta.


title: Alemtutsumabi

text: Nykyään myös Suomessa on alettu käyttää joulukuussa 2013 alemtutsumabia myös multippeliskleroosiin. Lääkettä annostellaan suonensisäisesti noin kerran vuodessa muutamien päivien aikana. Lääkkeen mekanismina on B- ja T-lymfosyyttien pintarakenteeseen tunkeutumalla vähentää valkosoluja ja hidastaa näiden solujen tautia edistävää vaikutusta. Erityisen hyvin valmiste näyttää sopivan aaltomaisesti etenevässä tautityypissä. Hoidosta on kuitenkin sivuvaikutuksina infektioita ja kilpirauhasen sairauksia. Hoito on myös varsin kallista eikä siitä ole riittäviä kokemuksia, jotta sitä pidettäisiin rutiinihoitona.


title: Soikiomerkit

text: Soikiomerkeiksi kutsutaan kahta ensimmäistä suomalaista postimerkkiä. Viiden ja kymmenen kopeekan arvoiset merkit otettiin käyttöön 1. maaliskuuta 1856.


title: Soikiomerkit

text: Suomen ensimmäisiä postimerkkejä edelsivät ehiökuoret, jotka oli otettu käyttöön jo vuonna 1845. Ne olivat kirjekuoria, joihin oli painettu valmiiksi postimerkkiä muistuttava kuva. Vuonna 1850 suomalaisiin ehiökuoriin tuli soikionmuotoinen arvoleima, johon käytetyt leimasimet kaiversi ruotsalainen mitalikaivertaja Karl Magnus Mellgren. Samoilla leimasimilla valmistettiin myös ensimmäiset postimerkit. Ne tekivät valtion Raha-asiain kansliatoimikunnan vahtimestarit yksinkertaisella käsileimauskoneella. Soikiomerkit olivat huokoiselle paperille painettuja ja epäsäännöllisesti käsin leikattuja. Tämän vuoksi niistä puuttuu postimerkeissä yleensä oleva hammaste.


title: Soikiomerkit

text: Merkkeihin painetun soikion leveys on noin 28 mm ja korkeus noin 24 mm. Viiden kopeekan soikiomerkki on väriltään indigonsininen ja sitä painettiin 235 000 kappaletta. Niistä myytiin merkkien kelpoisuusaikana 138 500 ja loput tuhottiin myöhemmin polttamalla. Alitsariininpunaisia 10 kopeekan merkkejä puolestaan valmistettiin 602 000 kappaletta, joista myytiin 442 439. Ilmestymisvuoden jälkeen merkkejä painettiin lisäksi 1857 ja 1859. Niiden kelpoisuusaika päättyi 31. tammikuuta 1860.


title: Soikiomerkit

text: Koska vanhoja ehiökuoria ei ollut pakko mitätöidä, pelkäsi postilaitos, että ihmiset alkavat leikkaamaan irti niissä olevia arvoleimoja ja käyttämään uusien postimerkkien sijaan. Tämän vuoksi soikiomerkkeihin tehtiin pieniä muutoksia, joilla ne pysyttiin erottamaan ehiökuorien leikkeistä. Niitä olivat muun muassa postitorviin ja vaakunaan lisätyt "helmet".


title: Soikiomerkit

text: Soikiomerkeistä on vuosien saatossa tehty myös lukuisia väärennöksiä sekä uusintapainamia. Ne erottaa parhaiten paperin laadusta. Aidoissa soikiomerkeissä se on yleensä huokoista, mutta väärennöksissä kiinteää ja valkoista. Soikiomerkkien arvo vaihtelee nykyään muun muassa merkin kunnosta ja sen mitätöintiin käytetystä leimasta riippuen paristakymmenestä eurosta jopa yli kahteen tuhanteen euroon.


title: Glens Falls

text: Glens Falls on Yhdysvaltain New Yorkin osavaltion Warrenin piirikunnassa sijaitseva kaupunki. Siellä oli vuoden 2010 väestönlaskennassa 14 700 asukasta.


title: Glens Falls

text: Hudsonjoen varrella sijaitseva Glens Falls perustettiin vuonna 1839. Kaupungin oikeudet se sai vuonna 1908.


title: Glens Falls

text: Seudun ensimmäiset eurooppalaisperäiset asukkaat olivat kveekareita, jotka kutsuivat seutua nimellä The Corners. 1700-luvun lopulla kylää kutsuttiin nimellä Wing’s Falls erään kveekariuudisasukkaan, Abraham Wingin mukaan. Tarinan mukaan Wing menetti omaisuutensa velkojalleen Johannes Glennille, joka nimesi kylän uudelleen Glenn’s Fallsiksi. Toinen n ja heittomerkki ovat sittemmin kadonneet nimen kirjoitusasusta.


title: Glens Falls

text: Glens Fallsin koskivoiman ääreen alkoi muodostua teollisuutta, etenkin sahatoimintaa, ja 1800-luvun puolivälissä kaupungissa asui monia miljonääritehtailijoita. Kaupunki sai rautatieyhteyden 1869 sekä sähköt ja ensimmäiset puhelinlinjat vuonna 1880.


title: Glens Falls

text: 1940-luvulla Glens Falls oli menestyvä teollisuuskaupunki, josta "Look"-kuvalehti teki 1944 laajan kuvareportaasin ihanteellisena kotirintamakaupunkina otsikolla ”Hometown U.S.A.”. Vielä 1950-luvulla Glens Fallsin asukasluku oli noin 20 000, mutta vuonna 2016 enää noin 14 000.


title: Glens Falls

text: Glens Fallsia kutsutaan nimellä Empire City. Kaupungissa toimivat The Hyde Collection -taidemuseo, historiallinen museo Chapman sekä World Awareness -lastenmuseo.


title: Glens Falls

text: Kaupungin suurimpia työnantajia ovat Glens Fallsin suuri sairaala (yli 400 työntekijää), Finch- ja Irving Tissue -yhtiöiden paperitehtaat sekä lääketieteellisiä instrumentteja ja tarvikkeita valmistavat yhtiöt kuten Navilyst ja C. R. Bard. Glens Fallsissa on 1970-luvulta asti sijainnut suomalaisen Ahlstromin tytäryhtiö Ahlstrom USA. Siellä toimivat myös muun muassa itävaltalainen Andritz ja tanskalaisen Danfossin tytäryhtiö, venttiilivalmistaja Danfoss Flomatic. Glens Fallsilla on myös pitkät perinteet alueen finanssikeskuksena.


title: Glens Falls

text: Matkailu on Glens Fallsin tärkeä elinkeino, sillä kaupunki on hyvä portti pohjoispuolen Adirondack-vuoristoon ja Lake George -järvelle. Kaupunki sijaitsee myös puolimatkassa New York Cityn ja Kanadan Montrealin välillä. Glens Fallsin eteläpuolella sijaitsee hevoskilpailuistaan tunnettu Saratoga Springs.


title: Glens Falls

text: Glens Fallsissa syntyneitä tunnettuja henkilöitä ovat jazztuottaja Teo Macero, entinen sotaministeri Robert P. Patterson ja maantiepyöräilijä Megan Guarnier.


title: Tewfik pašša

text: Muhammad Tewfik pašša (myös muodossa Tawfiq; 30. huhtikuuta tai 15. marraskuuta 1852 Kairo – 7. tammikuuta 1892 Hulwan) oli Egyptiä vuosina 1879–1892 hallinnut kediivi. Hänen valtakautenaan Egypti päätyi vuonna 1882 Britannian miehitysvallan alle.


title: Tewfik pašša

text: Tewfik oli kediivi Ismail paššan vanhin poika. Suvun muista jäsenistä poiketen hän kävi koulunsa Egyptissä eikä Euroopassa. Tewfikistä tuli kruununperijä vuonna 1866, kun Turkin sulttaani antoi Egyptille uuden kruununperimysperimysjärjestyksen, jonka mukaan kediivin asema periytyisi tämän vanhimmalle pojalle eikä aiempaan tapaan suvun vanhimmalle miehelle. Isänsä valtakaudella Tewfik toimi muun muassa valtakunnanneuvoston ja ministerineuvoston johtajana.


title: Tewfik pašša

text: Tewfik tuli Egyptin pääministeriksi Ismailin erotettua Nubar paššan vuonna 1879. Muutamaa kuukautta myöhemmin, 26. kesäkuuta, Turkin sulttaani Abdul Hamid II erotti vuorostaan Ismailin, ja Tewfik kohosi kediiviksi. Sulttaani vahvisti hänen asemansa 8. elokuuta. Tewfikillä oli vain vähän kannatusta Egyptissä, joten hän joutui myötäilemään poliittisia vastustajiaan. Ismailin kauden perintönä Egypti oli ajautunut velkojen vuoksi Britannian ja Ranskan holhoukseen, ja Tewfikin valtakauden alussa brittiläinen Sir Evelyn Baring ryhtyi valvomaan maan asioita. Egyptissä nousi eurooppalaisten vaikutusvaltaa vastustanut kansallismielinen kapinaliike. Sen johtoon asettui upseeri Ahmed Arabi, joka liittoutui Muhammad Sharif paššan johtaman aiemman opposition kanssa. Liike sai niin suuren vallan, että 1882 Tewfik joutui nimittämään Arabin sotaministeriksi. Britit pelkäsivät Egyptin liukuvan pois otteestaan, ja lähettivät laivastonsa Aleksandrian edustalle. Laivojen tulitettua kaupunkia Arabin suosio kasvoi entuudestaan, jolloin Tewfik pyysi brittien apua. Garnet Wolseleyn johtama brittiarmeija nousi maihin, kukisti Arabin joukot ja miehitti maan syyskuussa 1882. Tewfik sai valtansa takaisin, mutta Britannian miehitys Egyptissä jäi pysyväksi. Maa oli näin käytännössä tullut irrotetuksi Ottomaanien valtapiiristä, joskaan ei muodollisesti. Egyptin tosiasiallisena hallitsijana oli tämän jälkeen Kairossa toiminut Britannian pääkonsuli, tammikuusta 1884 alkaen Evelyn Baring, jonka vaikutusvallan alaisena myös kediivi joutui toimimaan.


title: Tewfik pašša

text: Vuonna 1888 Tewfik erotti pääministeri Nubar paššan ja nimitti hänen tilalleen Riaz paššan. Hallitsijakautensa myöhempinä vuosina Tewfik onnistui toteuttamaan Egyptissä muun muassa oikeusjärjestelmän uudistuksen, ja perusti lainsäädäntöneuvoston sekä yleiskokouksen. Hän kuoli yllättäen sairauteen 1892. Tewfikin seuraajaksi tuli hänen poikansa Abbas II. Myöhemmin myös Tewfikin nuoremmat veljet Hussein Kamel ja Fuad toimivat vuorollaan Egyptin hallitsijoina.


title: Riffi (lehti)

text: Riffi on vuodesta 1996 alkaen ilmestynyt suomalainen musiikkilehti, jota julkaisee itsenäinen kustannusyhtiö Idemco Oy.


title: Riffi (lehti)

text:
Riffi-lehti käsittelee musiikin tekemiseen, tallentamiseen, esittämiseen sekä jakeluun liittyviä taiteellisia ja teknisiä menetelmiä. Lehden keskeistä sisältöä ovat tästä näkökulmasta toimitetut haastattelut, konserttitapahtumien, musikaalien ja levytyshankkeiden toteutusta esittelevät artikkelit sekä soittimien ja laitteiden esittelyt ja käyttötestit. Lehti sisältää myös perustietoa esimerkiksi akustiikasta, soitinten ja soitinlaitteiden käytöstä sekä ylläpidosta.
Ilmestymistiheys: 1996–1997 neljä numeroa vuodessa, 1998–1999 neljä vakionumeroa ja kaksi teemanumeroa vuodessa, 2000–2003 kuusi numeroa vuodessa, 2004–2013 seitsemän numeroa vuodessa, 2014 kuusi numeroa vuodessa.


title: Riffi (lehti)

text: Riffi-lehden rinnalla Idemco Oy on julkaissut 2000-luvulla Riffi-kirjasarjaa, johon kuuluu useita soiton oppikirjoja, sekä äänittämistä ja äänen jälkimuokkausta käsitteleviä käsikirjoja. Riffi-julkaisut kirjasarjaan kuuluu myös suomalaisia kitaranrakentajia esittelevä Suomalainen kitara 2000-luvulla -kirja.


title: Sarvihai

text: Sarvihai ("Heterodontus francisci") on hitaasti liikkuva ja erakkomainen yöeläin, jota tavataan lähellä kivisiä, hiekkaisia tai päärynälevää kasvavia merenpohjia. Se pystyy `kävelemään` pohjassa parillisten eviensä avulla, jotka ovat lihaksikkaat ja joustavat. Päivisin se makaa paikallaan kivien lomassa tai luolissa; usein sen pää on kivenhalkeamassa. Sarvihain kuono muistuttaa sian kärsää, ja sillä on pieni suu. Isot, matalat hampaat ovat suun takaosassa, ja kala murskaa niillä merisiilejä, rapuja ja toisinaan luukalojakin. Sarvihain lisääntyminen tapahtuu joulu-tammikuussa: naaras laskee noin 30 munaa ja asettaa ne kivien alle tai halkeamiin. Munakoteloissa on kierukanmallinen muotoilu, jonka ansiosta ne kiinnittyvät tiukasti halkeamiin.


title: Wallininkatu

text: Wallininkatu () on katu Helsingissä Kallion kaupunginosassa. Se on nimetty suomalaisen tutkimusmatkailijan Georg August Wallinin mukaan. Avarailmeisen kadun varrella sijaitsee muun muassa Tauno Palon puisto ja eräät Kallion viimeisistä puutaloista.


title: Wallininkatu

text: Wallininkatu on noin 500 metriä pitkä. Se alkaa Ensi linjan risteyksestä Linnunlaulun huvila-alueen reunalta ja kulkee pohjoiseen. Katu nousee jyrkähköä mäkeä ylös kohti Wallininkujan risteystä, jossa se tekee mutkan ja kulkee Helsinginkadun ylittävää siltaa Sturenkadun risteykseen. Wallininkadun kanssa risteävät kadut etelästä pohjoiseen lueteltuina ovat:


title: Wallininkatu

text: Etelässä Wallininkadun ilmettä hallitsee Kuntatalon punatiilinen rakennuskompleksi. Kadun toisella puolella on entisen sokeainkoulun rakennuksia ja Kallion viimeiset puutalot: Signe Lagerborg-Steniuksen piirtämät talot valmistuivat 1897–1905. Wallininkadun vanhimman kerrostalon, Wallininkatu 5:n, piirsi Helge Lundström, ja se valmistui 1938. Viereinen Wallininkatu 7 valmistui seuraavana vuonna ja se on Ferdinand Salokankaan käsialaa.


title: Wallininkatu

text: Wallininkatu on melko väljä ja avara. Parillisen puolen talot on rakennettu kadusta erilleen ja molemmissa päissään katu päättyy puistoalueeseen.


title: Wallininkatu

text: Wallininkadun puutalokausi kesti 1900-luvun alkupuoliskon. Puutalot olivat pääosin kaksikerroksisia ja niissä asuttiin ahtaasti pienissä asunnoissa. Kadun ilme muuttui täysin 1950-luvun lopulta 1970-luvun alkuun kestäneenä ajanjaksona, jolloin puutalot purettiin nykyisten kerrostalojen tieltä.


title: Wallininkatu

text: Suomen tasavallan 11. presidentti Tarja Halonen asui 1900-luvun lopulla Wallininkatu 10:ssä. Vuonna 1962 valmistuneen valkoisen kerrostalon ovat piirtäneet Aili ja Niilo Pulkka.


title: Willis Carrier

text:
Willis Haviland Carrier (26. marraskuuta 1876 – 7. lokakuuta 1950)) oli Yhdysvaltalainen insinööri, joka tunnetaan ilmastoinnin kehittäjänä. Carrierin ilmastointikoneiden merkitys oli suuri Yhdysvalloissa, koska se mahdollisti Yhdysvaltojen "aurinkovyöhykkeen" avautumisen pohjoisista osavaltioista muuttaville ihmisille ja taloudelliselle kasvulle.
Carrier syntyi Angolassa, New Yorkin osavaltiossa. Hänen vanhempansa olivat Duane Williams Carrier (1836-1908) ja Elisabet R. Havilland (1845-1888). Äiti kuoli pojan ollessa 11-vuotias. Willis Carrier opiskeli insinööriksi Cornellin yliopistossa valmistuen 1901.


title: Willis Carrier

text: Buffalossa heinäkuussa 1902 Carrier toimitti New York-laiselle laatuongelmista kärsivälle painotalolle piirustukset ilmastointijärjestelmästä, jonka on tunnustettu olleen maailman ensimmäinen lajissaan. Vuoden 1902 järjestelmä paalutti ilmastointijärjestelmien vaatimuksia toiminnan suhteen. Ilmastoinnin täytyy huolehtia neljästä tehtävästä:


title: Willis Carrier

text: Testattuaan ja paranneltuaan järjeltelmäänsä useita vuosia, Carrier sai vuonna 1906 patentin ilmankäsittelylaitteelleen, joka pystyi niin suihkuttamalla lämmintä vettä kosteuttamaan ilmaa kuin kuivaamaan ilmaa jäähdytämällä sitä.


title: Willis Carrier

text: Vuonna 1914 Buffalo Forge Company, jossa Carrier oli ollut työssä 12 vuotta, päätti rajoittaa toimintansa vain valmitukseen. Tämän seurauksena 7 nuorta insinööriä kokosivat säästönsä ja perustivat New Yorkiin Carrier engineering Companyn vuonna 1915. Vaikka ilmastoinnin käyttö lisääntyi, vuoden 1929 lama iski myös Carrierin yritykseen ja se yhdistyi kahden muun ilmastointialan yrityksen kanssa Carrierin jatkaessa hallituksen puheenjohtajana. 1930-luvulla perustettiin yhteisyritykset Toyo Carrier Japanissa ja Samsung Application Koreassa. 30-luvun lama ja toinen maailmansota hidastivat ilmastoinnin yleistymistä, mutta 50-luvulla alkoi voimakas kasvu.


title: Willis Carrier

text: Lisäämällä kesäkuukausien tuottavuutta teollisuudessa ilmastointi muutti Yhdysvaltalaisten elämää. Aurinkovyöhykkeen siirtolaisuus alkoi kasvaa, kun asuntojen ilmastointi tuli mahdolliseksi 20-luvulla. Carrier Corporation on ollut vuodesta 1980 alkaen osa United Technologies Corporationia. Carrier on yrityksenä säilyttänyt asemansa maailmassa ilmastointialalla. Se työllistää noin 45000 työntekijää ja sen liikevaihto oli vuonna 2007 yli 15 miljardia dollaria.


title: Abbas II (Egypti)

text: Abbas II (myös Abbas Hilmi II tai Abbas pašša; 14. heinäkuuta 1874 Aleksandria – 20. joulukuuta 1944 Geneve, Sveitsi) oli Egyptiä vuosina 1892–1914 hallinnut viimeinen kediivi. Hän pyrki valtakautensa alussa ja lopussa vastustamaan Britannian miehitystä Egyptissä, joten britit syrjäyttivät hänet vuonna 1914.


title: Abbas II (Egypti)

text: Abbas oli kediivi Tewfik paššan vanhin poika. Hän kävi Wienin Theresianum-koulua, kunnes hänestä tuli vain 17-vuotiaana isänsä seuraaja tämän kuoltua yllättäen 7. tammikuuta 1892. Valtakautensa alussa Abbas II pyrki hallitsemaan itsenäisesti suhteessa Britannian pääkonsuli lordi Cromeriin. Hän sai tässä kansallismielisten tahojen tuen, sillä egyptiläiset olivat tyytymättömiä brittien vaikutusvaltaan maassa. Kun Abbas tammikuussa 1893 nimitti brittivastaisena tunnetun pääministerin ja vuotta myöhemmin arvosteli julkisesti Egyptin armeijan komentajana toiminutta Herbert Kitcheneriä, Cromer pakotti hänet takaisin ruotuun. Tämän jälkeen Abbas oli politiikassaan maltillisempi, mutta rahoitti edelleen "Al-Mu’ayyad"-nimistä brittiläisvastaista sanomalehteä. Vuonna 1906 hän torjui yhteisymmärryksessä brittien kanssa nationalistien vaatimukset perustuslaillisen hallinnon perustamisesta. Kitchenerin toimiessa Britannian pääkonsulina 1912–1914 Abbasin valta kapeni ja hänen tukemaansa Mustafa Kamilin Kansallispuoluetta vainottiin. Italian–Turkin sodan aikana 1911 Egyptin joukot miehittivät Tripolitanian rannikolla sijainneen Salluminlahden, josta tuli myöhemmin osa Egyptiä.


title: Abbas II (Egypti)

text: Ensimmäisen maailmansodan puhjetessa kesällä 1914 Abbas oleskeli Konstantinopolissa, ja kieltäytyi palaamasta Egyptiin, asettuen siten yhä selkeämmin brittejä vastaan. Turkin liityttyä sotaan keskusvaltojen puolelle Britannia julisti 18. joulukuuta Egyptin protektoraatikseen ja erotti Abbasin seuraavana päivänä. Tilalle nostettiin hänen setäpuolensa Hussein Kamel, joka sai sulttaanin tittelin merkiksi siitä, että Egypti oli nyt täysin itsenäinen Ottomaanien valtakunnasta. Abbas asui loppuikänsä maanpaossa Sveitsissä. Toukokuussa 1931 hän ilmoitti Lausannessa luopuvansa oikeuksistaan Egyptin kruunuun.


title: Orkla Confectionery & Snacks Finland

text: Orkla Confectionery & Snacks Ab kuuluu Orklan suomalaisten elintarvikeyhtiöiden muodostamaan operatiiviseen kokonaisuuteen, Orkla Suomeen, ja on osa Suomessa toimiva norjalaista Orkla-konsernia ja tämän Orkla Confectionery & Snacks liiketoimintayksikköä. Yhtiön kotipaikka on Ahvenanmaan maakunta.


title: Orkla Confectionery & Snacks Finland

text: Orkla Confectionary & Snacks Finlandiin tuotemerkkeihin kuuluvat Taffel snacks tuotteet, jotka valmistetaan Ahvenanmaalla, Panda-lakritsi ja suklaa jotka valmistetaan Vaajakoskella, Kantolan keksit, AnyDay-pähkinät sekä Oolannin einestuotteet ja -perunapakasteet. Yrityksen liikevaihto on yli sata miljoonaa euroa ja yritys työllistää noin 400 henkilöä.


title: Orkla Confectionery & Snacks Finland

text: Chips-yrityksen toiminta alkoi vuonna 1969, kun se rakensi perunalastutehtaan. Chips Ab oli Suomen ensimmäinen perunalastuvalmistaja. Tehdas sijaitsee Saltvikin Haraldsbyssä ja yrityksen pääkonttori Maarianhaminassa.


title: Orkla Confectionery & Snacks Finland

text: Pandan toiminta juontaa juurensa vuoteen 1920, jolloin Vaajakoskelle perustettiin makeistehdas, josta vuosien saatossa kehittyi Panda-makeistehdas.


title: Hussein Kamel (Egypti)

text: Hussein Kamel (myös Kamil tai Kemal; 20. joulukuuta 1853 Kairo – 9. lokakuuta 1917 Kairo) oli Egyptin sulttaani vuosina 1914–1917.


title: Hussein Kamel (Egypti)

text: Hussein Kamel oli kediivi Ismail paššan nuorempi poika. Hän opiskeli 1867–1870 Pariisissa ja toimi vuosina 1872–1878 useissa ministerinviroissa. Isänsä syrjäyttämisen jälkeen hän seurasi tätä 1879 maanpakoon, mutta palasi Egyptiin 1882 ja ryhtyi tukemaan Britannian miehitysvaltaa maassa. Vuosina 1909–1910 Hussein Kamel toimi lainsäädäntöneuvoston ja yleiskokouksen puheenjohtajana. Kun britit syrjäyttivät hänen veljenpoikansa Abbas II:n kediivin paikalta 19. joulukuuta 1914, Hussein Kamel nostettiin hänen tilalleen. Hänelle annettiin sulttaanin arvo sen merkiksi, että Egypti oli nyt kokonaan irrotettu Ottomaanien valtakunnasta.


title: Hussein Kamel (Egypti)

text: Hussein Kamelin kuoltua lokakuussa 1917 hänen seurajakseen tuli hänen velipuolensa Ahmed Fuad. Hussein Kamelin poika syrjäytettiin perimysjärjestyksessä brittiläisvastaisten mielipiteidensä vuoksi.


title: Mitch Richmond

text: Mitchell James "Mitch" Richmond (s. 30. kesäkuuta 1965 Fort Lauderdale) on yhdysvaltalainen ammattilaisuransa lopettanut koripalloilija.


title: Mitch Richmond

text: Richmond pelasi yliopistokoripalloa Kansasin yliopistossa vuosina 1986–1988. Viimeisenä yliopistokautenaan hän teki keskimäärin 22,6 pistettä ottelua kohden. Richmond osallistui NBA:n vuoden varaustilaisuuteen, jossa Golden State Warriors varasi hänet tilaisuuden viidentenä pelaajana.


title: Mitch Richmond

text: Ensimmäisellä NBA-kaudellaan hän teki keskimäärin 22,0 pistettä ottelua kohden ja muodosti joukkuekaverinsa Chris Mullinin kanssa liigan tehokkaimman korintekijäkaksikon, sillä kaksikko teki kauden aikana keskimäärin 48,6 pistettä ottelua kohden. Tulokaskautensa päätteeksi Richmond valittiin .


title: Mitch Richmond

text: Richmond edusti seuraa kolmen kauden ajan, kunnes siirtyi vuonna 1991 Sacramento Kingsiin. Pisteiden valossa hänen paras pelikautensa oli kausi 1996–1997, jolloin hän teki 25,9 pistettä ottelua kohden. Lisäksi hänet valittiin kuusi kertaa sekä viidesti . Vuonna 1995 hänet valittiin . Richmond edusti seuraa vuoteen 1998 asti, jolloin hänet kaupattiin yhdessä Otis Thorpen kanssa Washington Wizardsille, jolloin Sacramento sai kaupassa Chris Webberin. Kaudella 1998–1999 Richmond teki ensimmäistä kertaa alle kaksikymmentä pistettä ottelua kohden, eikä hän loppu-uransa aikana päässyt enää kertaakaan päälle kahdenkymmenen pisteen ottelukohtaiselle tasolle.


title: Mitch Richmond

text: Kesällä 2001 hän siirtyi vapaana pelaajana Los Angeles Lakersiin, jossa hän otti siirtyi aloittamaan ensimmäistä kertaa urallaan ottelut vaihtopenkiltä. Kauden 2001–2002 pudotuspeleissä Richmond pelasi ainoastaan kahdessa ottelussa, mutta Lakers voitti NBA-mestaruuden, joka oli myös Richmondille hänen uransa ainoa. Kauden päätyttyä hän lopetti NBA-uransa.


title: Alivaryja

text:
Alivaryja (), joskus myös Olivarija (), on Valko-Venäjän Minskissä toimiva perinteikäs olutbrändi ja historialtaan värikäs panimoyritys. Yritysrakenteeltaan tämä olutpanimo on nykyään tanskalaiseen Carlsbergin panimokonserniin kuuluva avoin osakeyhtiö (OAO). Panimoyhtiö käyttää tuotteissaan valkovenäjänkielistä nimeä Alivaryja (Аліварыя) yhdistettynä tuotemerkeihinsä.
Yritys on oluen tuotantomäärällä mitattuna yksi suurimmista valkovenäläisistä panimoista. Se tuottaa oluiden ohella muun muassa kvasia sekä virvoitusjuomia ja pullotettua vettä. Vuonna 2012 yhtiö valmisti kaikkiaan 76,64 miljoonaa litraa olutta. Tämä oli 15,3 prosenttia edellisvuotta vähemmän. Konsernisivuillaan panimo toteaa osuutensa olevan 17.4 % Valko-Venäjän olutmarkkinoista, toisen samalla sivulla olevan tiedon mukaan 26 prosenttia. Syksyllä 2013 Alivaryjan toimitusjohtaja vaihtui.


title: Alivaryja

text: Kaikkiaan vuonna 2012 Valko-Venäjällä tuotettiin 428,58 miljoonaa litraa olutta. Tuotannosta 70,69 miljoonaa litraa meni vientiin. Maasta viedään olutta erityisesti Venäjälle ja Liettuaan. Maahan tuodaan olutta erityisesti Venäjältä ja Ukrainasta, jonkun verran myös muualta kuten Tšekin tasavallasta.


title: Dzmitryi Daštšynski

text: Dzmitryi Uladzimiravitš Daštšynski (, ; 9. marraskuuta 1977 Minsk, Valko-Venäjän SNT) on valkovenäläinen freestylehiihtäjä sekä lajin olympia- ja MM-mitalisti. Daštšynskin lajina on hypyt.


title: Dzmitryi Daštšynski

text: Daštšynski on osallistunut freestylehiihdon maailmancupiin kaudesta 1996. Hyppyjen maailmancupin Daštšynski voitti kaudella 2006. Hyppyjen maailmancupin toinen hän on ollut kausina 1999 ja 2004 sekä kolmas kausina 2001 ja 2008. Kokonaiscupin toinen hän oli kaudella 1999.


title: Dzmitryi Daštšynski

text: Daštšynski on osallistunut kahdeksan kertaa freestylehiihdon maailmanmestaruuskilpailuihin vuodesta 1997 lähtien. Daštšynskin parhaimmat tulokset ovat vuoden 2001 ja 2007 hyppyjen MM-hopeat.


title: Dzmitryi Daštšynski

text: Olympialaisissa Daštšynski on kilpaillut viidesti. Naganossa 1998 hän voitti pronssia, Salt Lake Cityssä 2002 hän oli seitsemäs, Torinossa 2006 hän voitti hopeaa, Vancouverissa 2010 hän oli yhdestoista ja Sotšissa 2014 kahdeksas.


title: Atulapyrstömedestäjä

text: Atulapyrstömedestäjä ("Hedydipna platura") on medestäjien heimoon kuuluva varpuslintu.


title: Atulapyrstömedestäjä

text: Atulapyrstömedestäjää tavataan Afrikan länsi- ja keskiosissa. Lajia on kuvattu laajalle levineeksi ja yleiseksi sopivissa elinympäristöissä. Sen kannankehitys on vakaa, ja se on luokiteltu elinvoimaiseksi.


title: Collier’s

text: Collier’s on yhdysvaltalainen aikakauslehti, jonka Peter F. Collier perusti vuonna 1888. Se laajeni Yhdysvaltain suurimpiin kuuluvaksi aikakauslehdeksi, ja sen levikki oli toisen maailmansodan aikana yli 2,5 miljoonaa. Se käytti useasti tunnettuja kirjoittajia, kuten Jack Londonia, Winston Churchillia ja Ernest Hemingwaytä. Lehden palkkalistoilla oli myös Jimmy Hare, joka oli kuvajournalismin uranuurtaja. Collier’s alkoi menettää asemiaan toisen maailmansodan jälkeen, ja lehti jouduttiin lakkauttamaan tammikuussa 1957. Lehden nimi myytiin eteenpäin vuonna 2010, ja lehti perustettiin uudelleen vuonna 2012.


title: Collier’s

text: Peter F. Collier perusti Collier’s Once a Week -lehden huhtikuussa 1888, ja vuoteen 1892 mennessä lehdestä oli kasvanut yksi Yhdysvaltain eniten myyvistä aikakauslehdistä. Sen levikki oli silloin yli 250 000. Lehti sai 1895 nimekseen Collier's Weekly, ja lehti alkoi keskitty uutisaiheisiin. Collier palkkasi lehteensä Jimmy Haren, joka oli yksi kuvajournalismin edelläkävijöistä.


title: Collier’s

text: Norman Hapgood aloitti 1903 Collier’s Weeklyn päätoimittajana, ja hänen aikanaan lehti alkoi palkata useita Yhdysvaltain tunnetuimmista kirjoittajista. Hän palkkasi muun muassa Jack Londonin toukokuussa 1906 raportoimaan San Franciscon maanjäristyksestä. Lehti alkoi myös suuntautua sensaatiojournalismiin, ja tuon ajan tunnetuimpia toimittajia lehdessä olivat Ida Tarbell, C. P. Connolly, John Reed, Samuel Hopkins Adams ja Ray Stannard Baker. Lehdessä julkaistuistut tutkimukset liittyivät muun muassa senaattoreiden valitnaan, lapsityölajien uudistukseen, slummien raivaamiseen ja naisten äänioikeuteen. Upton Sinclairin huhtikuussa 1905 julkaistu artikkeli ”Is Chicago Meat Clean” (”Onko Chicagon liha puhdasta”) auttoi senaattia hyväksymään lihan puhtauteen ja tarkistukseen liittyvät lait.


title: Collier’s

text: Hapgood lähti 1912 Harper’s Weeklyyn, ja Peter F. Collierin poika Robert J. Collier otti paikan päätoimittajana. Hänen aikanaan lehti kasvoi entisestään, ja vuonna 1917 sen levikki kasvoi jo miljoonaan. Collier’s palkkasi 1910-luvulla myös useita tunnettuja kuvittajia, kuten Will Bradleyn, Maxfield Parrishin, Sam Berman ja J. C. Leyendeckerin. Robert Collier kuoli 1918, ja hän jatti sanomalehden kolmelle ystävälleen, Samuel Orace Dunnille, Harry Payne Whtitneylle ja Francis P. Garvanille. Lehti alkoi 1920-luvulla keskittyä romaanien sarjajulkaisihuin. Lehdessä julkaistiin samanaikaisesti kahta romaania, ja romaanit julkaistiin noin kymmenessä osassa. Myös joitain tietokirjoja, kuten Winston Churchilin todistus ensimmäisestä maailmansodasta, julkaistiin sarjana.


title: Collier’s

text: Toisen maailmansodan aikana Collier’sin levikki oli jo 2,5 miljoonaa. Yksi sen kasvavan suosion syistä oli Arthur Szykin grafiikka, ja lisäksi lehden palveluksessa oli useita taitavia kirjoittajia, kuten Martha Gellhorn ja Ernest Hemingway. Sodan jälkeen levikki alkoi kuitenkin pienentyä, ja elokuussa 1953 se alkoi ilmestyä enää joka toinen viikko. Collier’sin tilanne heikkeni kuitenkin entisestään, ja Crowell-Collier Publishing Company päätti tammikuussa 1957 lakkauttaa lehden.


title: Collier’s

text: Collier’s syntyi uudelleen 2010-luvulla. Brands USA Holdings huutokauppasi joulukuussa 2010 useiden kaatuneiden yritysten nimiä. Collier’sin huusi 20-vuotias opiskelija John Elduff, jonka isä omistaa kustantamon, 2 000 dollarilla. Uuden kaksi kertaa kuukaudessa ilmestyvän Collier’sin ensimmäinen numero ilmestyi vuoden 2012 alussa.


title: Sokokenmedestäjä

text: Sokokenmedestäjä ("Hedydipna pallidigaster") on medestäjien heimoon kuuluva varpuslintu.


title: Sokokenmedestäjä

text: Sokokenmedestäjää tavataan hyvin pienellä ja hajanaisella alueella Keniassa ja Tansaniassa. Sen populaation arvellaan olevan 2 500–9 999 yksilöä. Laji on vähenemässä elinympäristöjenb tuhoutumisen vuoksi, ja se on luokiteltu erittäin uhanalaiseksi.


title: Muhammad Alin dynastia

text: Muhammad Alin dynastia on suku, joka hallitsi Egyptiä ja Sudania vuosina 1805–1953, aluksi Ottomaanien valtakunnan alaisina käskynhaltijoina ("wali"), vuosina 1867–1914 Turkin sulttaanin tunnustamina kediiveinä, 1914–1922 Britannian siirtomaavallan alaisina sulttaaneina ja vuodesta 1922 itsenäisen Egyptin kuninkaina. Suku tunnetaan myös "kediivien dynastiana", koska se käytti pitkään kediivin arvonimeä.


title: Muhammad Alin dynastia

text: Dynastian perusti albaanitaustainen Ottomaanien armeijan kenraali Muhammad Ali, joka otti Egyptin valtaansa ja sai vuonna 1805 sulttaanilta tunnustuksen asemalleen Egyptin käskynhaltijana. Hän myös otti käyttöön kediivin arvon, jota hänen seuraajansa käyttivät, mutta sulttaani tunnusti sen vasta vuonna 1867. Egypti kuului nimellisesti Ottomaanien valtakuntaan vuoteen 1914 asti, mutta käytännössä se oli vuonna 1882 tapahtuneesta miehityksestä alkaen osa Brittiläistä imperiumia. Britannian sotajoukot jäivät maahan senkin jälkeen, kun Britannia tunnusti Egyptin itsenäisyyden vuonna 1922. Muhammad Alin dynastian valta päättyi käytännössä heinäkuussa 1952 toteutettuun sotilasvallankaappaukseen, joskin vallan ottanut sotilasjohto julisti Egyptin muodollisesti tasavallaksi vasta vuotta myöhemmin. Suvun viimeinen hallitsija Fuad II asuu nykyään maanpaossa Sveitsissä.


title: Muhammad Alin dynastia

text: Muita merkittäviä sukuun kuuluneita ovat olleet Ottomaanien valtakunnan suurvisiirinä 1913–1917 toiminut Said Halim pašša ja Iranin šaahitar Fawzia Shirin.


title: Valko-Venäjä talviolympialaisissa 2014

text:
Valko-Venäjä osallistui Sotšin talviolympialaisiin 2014 24 urheilijan voimin. Valko-Venäjä julkisti 24 urheilijaa käsittäneen joukkueensa 22. tammikuuta 2014. Mitalitavoitteet joukkueella oli freestylehiihdossa ja ampumahiihdossa. Valko-Venäjän lipunkantajana olympialaisten avajaisseremoniassa toimi freestylehiihtäjä Aljaksei Hryšyn.
Kansainvälinen hiihtoliitto julkaisi 30. joulukuuta 2013 listan, jossa oli määritelty urheilijamäärä lajeittain. Valko-Venäjältä sai osallistua alppihiihtoon kaksi urheilijaa. Valko-Venäjää alppihiihdossa edustaa Marija Škanava sekä Juri Danilatškin.


title: Valko-Venäjä talviolympialaisissa 2014

text: Joukkueen koko perustui kunkin valtion menestykseen ampumahiihdon MM-kilpailuissa vuosina 2012 ja 2013. Valko-Venäjä sai valita kisoihin viisi mies- ja viisi naishiihtäjää.


title: Valko-Venäjä talviolympialaisissa 2014

text: Miesten joukkueeseen valittiin Sjarhei Novikau, Jauhen Abramenka, Jury Ljadau, Uladzimir Tšapelin ja Aljaksadr Darožka. Naisten joukkueeseen valittiin Darja Domratšava, Nadzeja Skardzina, Ljudmila Kalintšyk, Nastassja Dubarezava (nyk. Kinnunen) sekä Nadzeja Pisarava.


title: Valko-Venäjä talviolympialaisissa 2014

text: Kansainvälinen hiihtoliitto julkaisi 30. joulukuuta 2013 listan, jossa oli määritelty urheilijamäärä lajeittain. Valko-Venäjältä sai osallistua freestylehiihtoon kuusi urheilijaa. Valko-Venäjän edustajiksi valittiin Aljaksei Hryšyn, Dzmitryi Daštšynski, Anton Kušnir, Dzjanis Vosipau ja Alla Tsuper.


title: Valko-Venäjä talviolympialaisissa 2014

text: Kansainvälinen luisteluliitto julkaisi 23. joulukuuta 2013 listan, jonka mukaan Valko-Venäjältä sai osallistua mies- ja naisluistelija 1500 metrin ja 3000 metrin matkoille. Naisissa lisäksi yksi kilpailija saisi osallistua 5000 metrin matkalle. Kisoissa Valko-Venäjän edustajina toimivat Maksim Sjarhejeu sekä Volha Talajeva. Siarheyeu on Valko-Venäjän olympiahistorian ensimmäinen miesluistelija olympialaisissa.


title: Valko-Venäjä talviolympialaisissa 2014

text: Kansainvälinen hiihtoliitto julkaisi 30. joulukuuta 2013 listan, jossa oli määritelty urheilijamäärä lajeittain. Valko-Venäjältä sai osallistua maastohiihtoon kuusi urheilijaa. Valko-Venäjää olympialaisissa edustamaan valittiin mieshiihtäjät Sjarhei Dalidovitš, Aljaksei Ivanou, Aleksandr Lazutkin, Mihail Sjamjonau ja naishiihtäjä Alena Sannikava.


title: Captain

text: Captain voi tarkoittaa seuraavia asioita:


title: Nubar pašša

text: Nubar pašša (alk. Nubar Nubarian; 4. tammikuuta 1825 Smyrna, Ottomaanien valtakunta – 14. tammikuuta 1899 Pariisi, Ranska) oli egyptiläinen valtiomies, joka toimi Egyptin pääministerinä vuosina 1878–1879, 1884–1888 ja 1894–1895. Hän oli Egyptin ensimmäinen pääministeri.


title: Nubar pašša

text: Nubar oli alkuperältään armenialainen ja jesuiitat kasvattivat hänet Ranskassa. Opiskellessaan Euroopassa hän hankki laajan kielitaidon ja tutustui läheisesti eurooppalaiseen kulttuuriin. Hän tuli Egyptiin alkuaan enonsa mukana, joka oli käskynhaltija Muhammad Alin päätulkki. Nubar toimi vuodesta 1845 kruununprinssi Ibrahim paššan ja sittemmin tämän seuraajien yksityissihteerinä. Hän oli jonkin aikaa myös Egyptin rautateiden johtaja. Häntä käytettiin usein erilaisissa diplomaattitehtävissä ja kediivi Ismail pašša määräsi hänet johtamaan Egyptin valtuuskuntaa Pariisissa käydyissä neuvotteluissa, joiden tarkoituksena oli ratkaista Suezin kanavan rakentamiseen liittyneet kiistat Egyptin ja ranskalaisen kanavayhtiön välillä. Ismail palkitsi Nubarin paššan arvolla. Vuosina 1866–1874 ja 1875–1876 Nubar toimi Egyptin ulkoministerinä ja pyrki saamaan maalleen mahdollisimman suuren itsenäisyyden Ottomaanien valtakunnan osana. Hän myös auttoi perustamaan vuonna 1875 toimintansa aloittaneen sekatuomioistuinlaitoksen, jolla Egyptissä oleskelleet eurooppalaiset saatiin maan oikeuslaitoksen piiriin aiemman kapitulaatiojärjestelmän sijaan.


title: Nubar pašša

text: Egyptin jouduttua velka-ahdinkoon Ismail nimitti Britannian ja Ranskan painostuksesta elokuussa 1878 Nubarin johtaman hallituksen, jossa oli ulkomaisia ministereitä, ja jonka oli tarkoitus toteuttaa taloudellisia ja poliittisia uudistuksia. Nubarista tuli näin Egyptin ensimmäinen pääministeri. Hän piti myös ulkoministerin salkun. Koska Ismail pelkäsi oman valtansa olevan uhattuna, hän kuitenkin kaatoi Nubarin hallituksen armeijan avulla jo helmikuussa 1879. Tämä taas johti Ismailin omaan kukistumiseen myöhemmin samana vuonna. Egyptin jouduttua Britannian miehitysvallan alle Nubar palasi pääministeriksi tammikuussa 1884. Hän oli kediivi Tewfik paššan lähin neuvonantaja, mutta ei kyennyt sujuvaan yhteistyöhön Britannian pääkonsuli Evelyn Baringin kanssa. Brittien miehitysvalta heikensi kediivin valtaa, mutta vahvisti pääministeriä, ja Nubar onnistui varmistamaan oikeus- ja sisäministeriöiden säilymisen egyptiläisten käsissä. Kun hän yritti ulottaa valtaansa myös poliisiin, britit järjestivät hänen syrjäyttämisensä kesäkuussa 1888. Hän toimi vielä kolmannen kerran pääministerinä huhtikuusta 1894 marraskuuhun 1895.


title: Ella ja kaverit 2 – Paterock

text: Ella ja kaverit 2 – Paterock on joulukuussa 2013 ensi-iltansa saanut suomalainen lastenelokuva. Elokuva on järjestyksessään toinen "Ella ja kaverit" -elokuva. Sen hahmot perustuvat Timo Parvelan "Ella ja kaverit" -kirjasarjaan.


title: Ella ja kaverit 2 – Paterock

text: "Ella ja kaverit 2 – Paterock" perustuu Parvelan "Ella ja Paterock" -kirjaan.


title: Ella ja kaverit 2 – Paterock

text: Lähde


title: Kansaniemi

text: Kansaniemi () on kylä Karjalan tasavallan Puudožin piirin Kuganavolokin kunnassa Venäjällä. Se sijaitsee samannimisessä Vodlajärven saaressa 14 kilometriä Kuganavolokista pohjoiseen. Kylässä ei ole vakituista asutusta (vuonna 2012).